title: Rozhodnutie Európskeho parlamentu a Rady (EÚ) 2018/515 zo 14. marca 2018 o mobilizácii Európskeho fondu na prispôsobenie sa globalizácii na základe žiadosti Španielska – EGF/2017/006 ES/Galicia apparel

text:
               28.3.2018

               SK

               Úradný vestník Európskej únie

               L 84/20

         ROZHODNUTIE EURÓPSKEHO PARLAMENTU A RADY (EÚ) 2018/515
   zo 14. marca 2018
   o mobilizácii Európskeho fondu na prispôsobenie sa globalizácii na základe žiadosti Španielska – EGF/2017/006 ES/Galicia apparel
   EURÓPSKY PARLAMENT A RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 1309/2013 zo 17. decembra 2013 o Európskom fonde na prispôsobenie sa globalizácii (2014 – 2020) a o zrušení nariadenia (ES) č. 1927/2006 (1), a najmä na jeho článok 15 ods. 4,
   so zreteľom na Medziinštitucionálnu dohodu z 2. decembra 2013 medzi Európskym parlamentom, Radou a Komisiou o rozpočtovej disciplíne, spolupráci v rozpočtových otázkach a riadnom finančnom hospodárení (2), a najmä na jej bod 13,
   so zreteľom na návrh Európskej komisie,
   keďže:

               (1)

               Európsky fond na prispôsobenie sa globalizácii (ďalej aj „EGF“) bol zriadený s cieľom poskytovať podporu pracovníkom, ktorí boli prepustení, a samostatne zárobkovo činným osobám, ktoré ukončili činnosť z dôvodu vážnych zmien v štruktúre svetového obchodu v dôsledku globalizácie, z dôvodu pokračovania celosvetovej finančnej a hospodárskej krízy či z dôvodu novej celosvetovej finančnej a hospodárskej krízy, a pomôcť im pri opätovnom začleňovaní do trhu práce.

               (2)

               Ako sa stanovuje v článku 12 nariadenia Rady (EÚ, Euratom) č. 1311/2013 (3), EGF nesmie prekročiť maximálnu ročnú sumu 150 miliónov EUR (v cenách z roku 2011).

               (3)

               Španielsko 19. júla 2017 predložilo žiadosť o mobilizáciu prostriedkov EGF v súvislosti s prepúšťaním v piatich podnikoch pôsobiacich v odvetví výroby odevov v španielskom regióne Galícia. Žiadosť bola doplnená o dodatočné informácie poskytnuté v súlade s článkom 8 ods. 3 nariadenia (EÚ) č. 1309/2013. Táto žiadosť spĺňa požiadavky na stanovenie finančného príspevku z EGF podľa článku 13 nariadenia (EÚ) č. 1309/2013.

               (4)

               V súlade s článkom 4 ods. 2 nariadenia (EÚ) č. 1309/2013 sa žiadosť Španielska považuje za prijateľnú, keďže prepúšťanie má vážny dosah na zamestnanosť a miestne hospodárstvo.

               (5)

               Preto by sa v súvislosti so žiadosťou, ktorú predložilo Španielsko, mal mobilizovať EGF s cieľom poskytnúť finančný príspevok vo výške 720 000 EUR.

               (6)

               S cieľom skrátiť čas potrebný na mobilizáciu EGF na minimum by sa toto rozhodnutie malo uplatňovať odo dňa jeho prijatia,

         PRIJALI TOTO ROZHODNUTIE:
   Článok 1
   V rámci všeobecného rozpočtu Únie na rozpočtový rok 2018 sa mobilizuje Európsky fond na prispôsobenie sa globalizácii s cieľom poskytnúť sumu 720 000 EUR vo forme viazaných a platobných rozpočtových prostriedkov.
   Článok 2
   Toto rozhodnutie nadobúda účinnosť dňom jeho uverejnenia v Úradnom vestníku Európskej únie.
   Uplatňuje sa od 14. marca 2018.

      V Štrasburgu 14. marca 2018

            Za Európsky parlament

            predseda

         A. TAJANI

            Za Radu

            predsedníčka

         L. PAVLOVA

      (1)  Ú. v. EÚ L 347, 20.12.2013, s. 855.

      (2)  Ú. v. EÚ C 373, 20.12.2013, s. 1.

      (3)  Nariadenie Rady (EÚ, Euratom) č. 1311/2013 z 2. decembra 2013, ktorým sa ustanovuje viacročný finančný rámec na roky 2014 – 2020 (Ú. v. EÚ L 347, 20.12.2013, s. 884).


title: Rozhodnutie Komisie (EÚ) 2018/517 z 21. marca 2018 o navrhovanej iniciatíve občanov s názvom „Britskí priatelia – zostaňte s nami v EÚ“ [oznámené pod číslom C(2018) 1730]

text:
               28.3.2018

               SK

               Úradný vestník Európskej únie

               L 84/25

         ROZHODNUTIE KOMISIE (EÚ) 2018/517
   z 21. marca 2018
   o navrhovanej iniciatíve občanov s názvom „Britskí priatelia – zostaňte s nami v EÚ“

         [oznámené pod číslom C(2018) 1730]

   (Iba anglické znenie je autentické)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 211/2011 zo 16. februára 2011 o iniciatíve občanov (1), a najmä na jeho článok 4,
   keďže:

               (1)

               V predmete úpravy navrhovanej iniciatívy nazvanej „Britskí priatelia – zostaňte s nami v EÚ“ sa uvádza: „Brexit v roku 2016 nebol záväzným ľudovým hlasovaním, ale iba verejným referendom, ktoré malo britskému parlamentu pomôcť posúdiť názor britských občanov v danom momente“.

               (2)

               Hlavné ciele navrhovanej iniciatívy sú: „Naším cieľom bude vytvoriť platformu, ktorá by umožnila všetkým európskym občanom podieľať sa na uvedenej iniciatíve a osloviť väčšinu britských občanov (vrátane tých, ktorí žijú v EÚ a boli riadne zbavení volebného práva v pôvodnom referende), a tak poskytnúť všetkým britským občanom príležitosť vyjadriť svoj názor.“

               (3)

               Zmluva o Európskej únii (ZEÚ) podporuje občianstvo Únie a ďalej zlepšuje demokratické fungovanie Únie okrem iného tým, že stanovuje právo každého občana zúčastňovať sa na demokratickom živote Únie prostredníctvom európskej iniciatívy občanov.

               (4)

               Postupy a podmienky požadované v prípade iniciatívy občanov by preto mali byť v záujme podpory účasti občanov a zaistenia väčšej prístupnosti Únie jasné, jednoduché, používateľsky prijateľné a primerané povahe iniciatívy občanov.

               (5)

               Právo každého členského štátu vystúpiť z Európskej únie je zakotvené v článku 50 ods. 1 ZEÚ, podľa ktorej sa každý členský štát môže rozhodnúť z Únie vystúpiť, a to v súlade s vlastnými ústavnými požiadavkami.

               (6)

               Hoci Európska komisia vyjadruje poľutovanie nad rozhodnutím Spojeného kráľovstva vystúpiť z Európskej únie, ako 24. júna 2016 uviedol Jean-Claude Juncker, predseda Európskej komisie, spolu s Martinom Schulzom, predsedom Európskeho parlamentu, Donaldom Tuskom, predsedom Európskej rady, a Markom Rutteom v mene predsedníckej krajiny Rady Európskej únie (2), v zmluvách neexistuje nijaký právny základ, ktorý by umožnil prijatie právneho aktu, týkajúceho sa rozhodovacieho procesu v rámci členského štátu v súvislosti s oznámením úmyslu členského štátu vystúpiť z Únie podľa článku 50 ZEÚ.

               (7)

               Z vyššie uvedených dôvodov vyplýva, že navrhovaná občianska iniciatíva s názvom „Britskí priatelia – zostaňte s nami v EÚ“ je zjavne mimo rámca právomocí Komisie predložiť návrh právneho aktu Únie na účely vykonávania zmlúv v súlade s článkom 4 ods. 2 písm. b) nariadenia, v spojení s jeho článkom 2, bodom 1.

         PRIJALA TOTO ROZHODNUTIE:
   Článok 1
   Registrácia navrhovanej iniciatívy s názvom „Britskí priatelia – zostaňte s nami v EÚ“ sa týmto zamieta.
   Článok 2
   Toto rozhodnutie je určené organizátorom (členom občianskeho výboru) navrhovanej občianskej iniciatívy s názvom „Britskí priatelia – zostaňte s nami v EÚ“, ktorú reprezentujú kontaktné osoby [S prihliadnutím na konzultáciu s organizátormi, boli osobné údaje vymazané].

      V Bruseli 21. marca 2018

            Za Komisiu

         Frans TIMMERMANS

            Prvý podpredseda

      (1)  Ú. v. EÚ L 65, 11.3.2011, s. 1.

      (2)  http://europa.eu/rapid/press-release_STATEMENT-16-2329_sk.htm


title: Rozhodnutie Politického a bezpečnostného výboru (SZBP) 2018/522 z 27. marca 2018 o vymenovaní veliteľa ozbrojených síl EÚ pre vojenskú operáciu Európskej únie na podporu odradzovania od pirátskych činov a ozbrojených lúpeží pri somálskom pobreží, prevencie pred nimi a ich potláčania (Atalanta) a o zrušení rozhodnutia (SZBP) 2017/1356 (ATALANTA/1/2018)

text:
               3.4.2018

               SK

               Úradný vestník Európskej únie

               L 87/14

         ROZHODNUTIE POLITICKÉHO A BEZPEČNOSTNÉHO VÝBORU (SZBP) 2018/522
   z 27. marca 2018
   o vymenovaní veliteľa ozbrojených síl EÚ pre vojenskú operáciu Európskej únie na podporu odradzovania od pirátskych činov a ozbrojených lúpeží pri somálskom pobreží, prevencie pred nimi a ich potláčania (Atalanta) a o zrušení rozhodnutia (SZBP) 2017/1356 (ATALANTA/1/2018)
   POLITICKÝ A BEZPEČNOSTNÝ VÝBOR,
   so zreteľom na Zmluvu o Európskej únii, a najmä na jej článok 38,
   so zreteľom na jednotnú akciu Rady 2008/851/SZBP z 10. novembra 2008 o vojenskej operácii Európskej únie na podporu odradzovania od pirátskych činov a ozbrojených lúpeží pri somálskom pobreží, prevencie pred nimi a ich potláčania (1), a najmä na jej článok 6,
   keďže:

               (1)

               Podľa článku 6 ods. 1 jednotnej akcie 2008/851/SZBP Rada poverila Politický a bezpečnostný výbor (PBV) prijímať príslušné rozhodnutia o vymenovaní veliteľa ozbrojených síl EÚ pre vojenskú operáciu Európskej únie na podporu odradzovania od pirátskych činov a ozbrojených lúpeží pri somálskom pobreží, prevencie pred nimi a ich potláčania (ďalej len „veliteľ ozbrojených síl EÚ“).

               (2)

               PBV prijal 18. júla 2017 rozhodnutie (SZBP) 2017/1356 (2) o vymenovaní kontraadmirála Fabia GREGORIHO za veliteľa ozbrojených síl EÚ.

               (3)

               Veliteľ operácie EÚ odporučil, aby bol za nového veliteľa ozbrojených síl EÚ od 5. apríla 2018 vymenovaný kontraadmirál Simone MALVAGNA ako nástupca kontraadmirála Fabia GREGORIHO.

               (4)

               Vojenský výbor EÚ 5. marca 2018 uvedené odporúčanie podporil.

               (5)

               Rozhodnutie (SZBP) 2017/1356 by sa preto malo zrušiť.

               (6)

               V súlade s článkom 5 Protokolu č. 22 o postavení Dánska, ktorý je pripojený k Zmluve o Európskej únii a Zmluve o fungovaní Európskej únie, sa Dánsko nezúčastňuje na vypracovaní a vykonávaní rozhodnutí a opatrení Európskej únie s obrannými dôsledkami,

         PRIJAL TOTO ROZHODNUTIE:
   Článok 1
   Kontraadmirál Simone MALVAGNA sa týmto od 5. apríla 2018 vymenúva za veliteľa ozbrojených síl EÚ pre vojenskú operáciu Európskej únie na podporu odradzovania od pirátskych činov a ozbrojených lúpeží pri somálskom pobreží, prevencie pred nimi a ich potláčania (Atalanta).
   Článok 2
   Rozhodnutie (SZBP) 2017/1356 sa zrušuje.
   Článok 3
   Toto rozhodnutie nadobúda účinnosť 5. apríla 2018.

      V Bruseli 27. marca 2018

            Za Politický a bezpečnostný výbor

            predseda

         W. STEVENS

      (1)  Ú. v. EÚ L 301, 12.11.2008, s. 33.

      (2)  Rozhodnutie Politického a bezpečnostného výboru (SZBP) 2017/1356 z 18. júla 2017 o vymenovaní veliteľa ozbrojených síl EÚ pre vojenskú operáciu Európskej únie na podporu odradzovania od pirátskych činov a ozbrojených lúpeží pri somálskom pobreží, prevencie pred nimi a ich potláčania (Atalanta) a o zrušení rozhodnutia (SZBP) 2017/321 (ATALANTA/2/2017) (Ú. v. EÚ L 190, 21.7.2017, s. 12).


title: Rozhodnutie Rady (SZBP) 2018/654 z 26. apríla 2018, ktorým sa mení rozhodnutie (SZBP) 2017/1869 o poradnej misii Európskej únie na podporu reformy sektora bezpečnosti v Iraku (EUAM Iraq)

text:
               27.4.2018

               SK

               Úradný vestník Európskej únie

               L 108/28

         ROZHODNUTIE RADY (SZBP) 2018/654
   z 26. apríla 2018,
   ktorým sa mení rozhodnutie (SZBP) 2017/1869 o poradnej misii Európskej únie na podporu reformy sektora bezpečnosti v Iraku (EUAM Iraq)
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 28, článok 42 ods. 4 a článok 43 ods. 2,
   so zreteľom na návrh vysokého predstaviteľa Únie pre zahraničné veci a bezpečnostnú politiku,
   keďže:

               (1)

               Rada 16. októbra 2017 prijala rozhodnutie (SZBP) 2017/1869 (1) o poradnej misii Európskej únie na podporu reformy sektora bezpečnosti v Iraku (EUAM Iraq).

               (2)

               V záujme pokrytia potreby misie v oblasti bezpečnostných služieb až do konca jej súčasného mandátu by sa mala upraviť finančná referenčná suma a rozhodnutie (SZBP) 2017/1869 by sa malo zodpovedajúcim spôsobom zmeniť.

               (3)

               Misia EUAM Iraq sa uskutoční v kontexte situácie, ktorá sa môže zhoršiť a ktorá by mohla ohroziť splnenie cieľov vonkajšej činnosti Únie stanovených v článku 21 zmluvy,

         PRIJALA TOTO ROZHODNUTIE:
   Článok 1
   Zmena rozhodnutia (SZBP) 2017/1869
   V článku 14 rozhodnutia (SZBP) 2017/1869 sa odsek 1 nahrádza takto:

      „1.   Finančná referenčná suma určená na pokrytie výdavkov spojených s misiou EUAM Iraq od 16. októbra 2017 do 17. októbra 2018 je 17 300 000 EUR. O výške finančnej referenčnej sumy na akékoľvek nasledujúce obdobie rozhodne Rada.“.

   Článok 2
   Nadobudnutie účinnosti
   Toto rozhodnutie nadobúda účinnosť dňom jeho prijatia.

      V Bruseli 26. apríla 2018

            Za Radu

            predsedníčka

         E. ZAHARIEVA

      (1)  Rozhodnutie Rady (SZBP) 2017/1869 zo 16. októbra 2017 o poradnej misii Európskej únie na podporu reformy sektora bezpečnosti v Iraku (EUAM Iraq) (Ú. v. EÚ L 266, 17.10.2017, s. 12).


title: Rozhodnutie Komisie (EÚ) 2018/672 z 15. decembra 2016 o dlhodobej vnútroštátnej schéme pomoci pre poľnohospodárstvo v severných regiónoch Fínska [oznámené pod číslom C(2016) 8419]

text:
               3.5.2018

               SK

               Úradný vestník Európskej únie

               L 113/10

         ROZHODNUTIE KOMISIE (EÚ) 2018/672
   z 15. decembra 2016
   o dlhodobej vnútroštátnej schéme pomoci pre poľnohospodárstvo v severných regiónoch Fínska

         [oznámené pod číslom C(2016) 8419]

   (Iba fínske a švédske znenie je autentické)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na Akt o pristúpení Fínska, Rakúska a Švédska k Európskej únii, a najmä na jeho článok 142,
   keďže:

               (1)

               Rozhodnutím 95/196/ES (1) Komisia schválila dlhodobú vnútroštátnu schému pomoci pre poľnohospodárstvo v severných regiónoch Fínska (ďalej len „schéma severskej pomoci“), ktorú oznámilo Fínsko v súlade s článkom 143 aktu o pristúpení na účely povolenia podľa článku 142 aktu o pristúpení. Rozhodnutie 95/196/ES bolo nahradené rozhodnutím Komisie K(2009) 3067 z 30. apríla 2009 (2). Uvedené rozhodnutie bolo naposledy zmenené rozhodnutím Komisie C(2015) 2790 z 30. apríla 2015.

               (2)

               Listom z 12. októbra 2015 Fínsko navrhlo, aby Komisia zmenila rozhodnutie K(2009) 3067 s cieľom zjednodušiť správu tejto schémy a zohľadniť zmeny v spoločnej poľnohospodárskej politike, ako aj ekonomický vývoj v poľnohospodárstve v severných regiónoch Fínska. Listom z 8. júna 2016 Fínsko upravilo návrh a zaslalo dodatočné informácie o poľnohospodárskej výrobe v jeho severných regiónoch.

               (3)

               Vzhľadom na zmeny rozhodnutia K(2009) 3067, ktoré z toho vyplývajú, a na počet predchádzajúcich zmien je vhodné nahradiť uvedené rozhodnutie novým rozhodnutím.

               (4)

               Cieľom dlhodobej štátnej pomoci uvedenej v článku 142 aktu o pristúpení je zabezpečiť udržanie poľnohospodárskej činnosti v severných regiónoch, ako stanovila Komisia.

               (5)

               So zreteľom na faktory uvedené v článku 142 ods. 1 a 2 aktu o pristúpení by sa vnútroštátna pomoc podľa uvedeného článku mala obmedziť na oblasti, ktoré sa nachádzajú severne od 62. rovnobežky alebo v jej blízkosti a sú vystavené vplyvu porovnateľných klimatických podmienok, ktoré obzvlášť sťažujú poľnohospodársku činnosť. Za príslušnú administratívnu jednotku by sa mala zvoliť obec (kunta), čo platí aj pre obce obklopené inými obcami v takých oblastiach, a to aj v prípade, že nespĺňajú tie isté požiadavky.

               (6)

               S cieľom uľahčiť správu schémy a skoordinovať ju s podporou podľa nariadení Európskeho parlamentu a Rady (EÚ) č. 1305/2013 (3) a (EÚ) č. 1307/2013 (4), ako aj s vnútroštátnymi schémami pomoci je vhodné zahrnúť do oblastí prijímajúcich pomoc v zmysle tohto rozhodnutia rovnaké obce ako tie, ktoré patria do oblasti vymedzenej podľa článku 32 ods. 2 druhého pododseku nariadenia (EÚ) č. 1305/2013 v rámci programu rozvoja vidieka pevninského Fínska na roky 2014 – 2020.

               (7)

               Referenčné obdobie, vo vzťahu ku ktorému by sa mal posudzovať rozvoj poľnohospodárskej výroby a úroveň celkovej podpory, by pri využití dostupných vnútroštátnych štatistík ako základu malo zostať rovnaké ako v rozhodnutí K(2009) 3067 a malo by sa týkať rokov 1991, 1992 a 1993, pokiaľ ide o poľnohospodársku výrobu.

               (8)

               V súlade s článkom 142 aktu o pristúpení by celková výška poskytnutej pomoci mala byť dostatočná na udržanie poľnohospodárskej činnosti v severných regiónoch Fínska, nesmie však viesť k celkovej podpore prevyšujúcej úroveň podpory v predvstupovom referenčnom období. Preto je pri určovaní maximálne povolenej výšky pomoci podľa uvedeného článku potrebné zohľadniť podporu príjmov v rámci spoločnej poľnohospodárskej politiky. Na základe údajov z roku 2016 by sa maximálna ročná výška pomoci, ktorá sa vypočíta ako priemer za 5-ročné obdobie od 1. januára 2017 do 31. decembra 2021, mala stanoviť na 563,9 milióna EUR.

               (9)

               Na zjednodušenie schémy severskej pomoci a poskytnutie flexibility Fínsku pri nasmerovaní pomoci do rôznych sektorov výroby, pri ktorom by bolo súčasne zabezpečené vyvážené rozdelenie pomoci medzi sektormi, by sa mala maximálna priemerná ročná výška pomoci rozdeliť medzi kategórie pomoci, ktorými sú chov hospodárskych zvierat, rastlinná výroba a iná severská pomoc. V prípade produkcie kravského mlieka je vhodné stanoviť samostatnú maximálnu priemernú ročnú výšku pomoci, ktorá je dostatočná na zachovanie produkcie v severných regiónoch Fínska.

               (10)

               Pomoc by sa mala vyplácať ročne na základe výrobných faktorov (dobytčích jednotiek a hektárov) v rámci celkových limitov stanovených v tomto rozhodnutí.

               (11)

               Pomoc pre soby by sa mala vyplácať na zviera a mala by byť obmedzená na tradičný počet sobov v severných regiónoch Fínska. Pokiaľ ide o skladovanie lesných plodov a húb, malo by sa umožniť vyplácanie pomoci na kg a v prípade prepravy mlieka a mäsa a nenahraditeľných služieb pre chov hospodárskych zvierat by sa pomoc mala vyplácať podľa vzniknutých nákladov po odpočítaní akýchkoľvek iných verejných platieb na pokrytie tých istých nákladov.

               (12)

               V prípade kravského mlieka by sa malo umožniť vyplácať pomoc na kg/mlieka, aby sa zachovali stimuly na efektívnu produkciu.

               (13)

               Z údajov o príjmoch poľnohospodárskych podnikov vo Fínsku vyplýva značná ročná nestálosť príjmov poľnohospodárskych podnikov v severných regiónoch, a to najmä od roku 2008. S cieľom urýchliť reakcie na nestálosť a udržať poľnohospodársku činnosť v severných regiónoch Fínska je vhodné povoliť Fínsku, aby na každý kalendárny rok určilo výšku pomoci na sektor v rámci kategórie pomoci a na výrobnú jednotku.

               (14)

               V tejto súvislosti by Fínsko malo rozlišovať pomoc vo svojich severných regiónoch a stanoviť ročnú výšku pomoci v závislosti od závažnosti prírodných znevýhodnení a iných objektívnych a transparentných odôvodnených kritérií týkajúcich sa cieľov uvedených v článku 142 ods. 3 treťom pododseku aktu o pristúpení, ktoré spočívajú v udržiavaní tradičnej prvovýroby a spracovania osobitne prispôsobených klimatickým podmienkam dotknutých regiónov, v zlepšení štruktúr výroby, odbytu a spracovania poľnohospodárskych výrobkov, uľahčení nakladania s nimi a zabezpečení ochrany životného prostredia a zachovania krajiny.

               (15)

               V záujme zabezpečenia pravidelných platieb v priebehu kalendárneho roku by sa Fínsku malo umožniť vyplácať pomoc za daný rok prostredníctvom záloh na základe počiatočných odhadov počtu výrobných faktorov a výrobných jednotiek a vyplácať pomoc na produkciu mlieka v mesačných splátkach na základe skutočnej produkcie.

               (16)

               Malo by sa zabrániť nadmernej kompenzácii výrobcov spätným získavaním neoprávnených platieb, a to najneskôr do 1. júna nasledujúceho roku.

               (17)

               Podľa článku 142 ods. 2 aktu o pristúpení by pomoc poskytovaná v zmysle tohto rozhodnutia nemala viesť k zvýšeniu celkovej výroby nad rámec tradičnej úrovne výroby v oblasti, na ktorú sa vzťahuje schéma severskej pomoci.

               (18)

               Preto je potrebné stanoviť maximálny ročný počet oprávnených výrobných faktorov pre každú kategóriu pomoci vrátane samostatného maximálneho počtu dojníc na úroveň zodpovedajúcu úrovni v referenčných obdobiach alebo nižšej úrovni.

               (19)

               Pokiaľ ide o počet dojníc, mal by sa zohľadňovať vývoj objemu produkcie podľa výrobného faktora od referenčných období. Maximálny oprávnený počet dojníc by sa mal preto stanoviť na základe priemernej produkcie na kravu v období od roku 2004 do roku 2013.

               (20)

               Pomoc na chov sobov, ich spracovanie a uvádzanie na trh by sa mala vyplácať tak, aby sa zabránilo nadmernej kompenzácii v spojení s pomocou poskytnutou v súlade s článkom 213 nariadenia Európskeho parlamentu a Rady (EÚ) č. 1308/2013 (5).

               (21)

               Pokiaľ ide o rastlinnú výrobu, maximálna povolená plocha by mala byť 944 300 ha, ako sa uvádza v prílohe II k rozhodnutiu K(2009) 3067 zmenenému rozhodnutím C(2015) 2790, čím by sa umožnilo flexibilné využívanie poľnohospodárskej pôdy medzi rôznymi sektormi výroby, pričom uvedená plocha môže pozostávať z maximálne 481 200 ha trávneho porastu.

               (22)

               V prípade pestovania v skleníkoch by sa mala stanoviť samostatná maximálne povolená plocha na 203 ha, čo zodpovedá tradičnej ploche výroby v severných regiónoch Fínska.

               (23)

               Ak počet výrobných faktorov v kategórii presahuje maximálny počet v danom roku, počet oprávnených výrobných faktorov by sa mal znížiť o zodpovedajúci počet výrobných faktorov v kalendárnom roku nasledujúcom po roku, v ktorom bol maximálny počet prekročený.

               (24)

               V súlade s článkom 143 ods. 2 aktu o pristúpení má Fínsko poskytnúť Komisii informácie o vykonávaní a účinkoch pomoci. Aby bolo možné lepšie posúdiť dlhodobé účinky pomoci a s cieľom stanoviť úrovne pomoci ako 5-ročné priemery, je vhodné každých päť rokov predložiť správu o sociálno-ekonomických účinkoch pomoci a každoročne predkladať správy obsahujúce finančné a iné informácie o vykonávaní schémy potrebné na zabezpečenie plnenia podmienok stanovených v tomto rozhodnutí.

               (25)

               Fínsko by malo zaistiť prijatie vhodných kontrolných opatrení vo vzťahu k prijímateľom pomoci. S cieľom zabezpečiť účinnosť uvedených opatrení a transparentnosť pri vykonávaní schémy by tieto kontrolné opatrenia mali byť čo najviac zosúladené s tými, ktoré sa vykonávajú v rámci spoločnej poľnohospodárskej politiky.

               (26)

               Rozhodnutie K(2009) 3067 by sa preto malo zrušiť,

         PRIJALA TOTO ROZHODNUTIE:
   Článok 1
   Povolená pomoc
   1.   Od 1. januára 2017 do 31. decembra 2021 je Fínsko oprávnené uplatňovať dlhodobú schému pomoci pre poľnohospodárstvo v severných regiónoch pozostávajúcich z obecných jednotiek (kunta) uvedených v prílohe I.
   2.   Celková výška vyplatenej pomoci nesmie presiahnuť 563,9 milióna EUR za kalendárny rok, z čoho je najviac 216,9 milióna EUR určených na produkciu kravského mlieka. Tieto sumy sa považujú za ročné priemery pomoci poskytnutej v období piatich kalendárnych rokov, na ktoré sa vzťahuje toto rozhodnutie.
   3.   Kategórie pomoci a sektory výroby pre každú kategóriu, maximálne povolené priemerné ročné sumy podľa kategórie pomoci vypočítané podľa odseku 2, ako aj maximálny ročný počet oprávnených výrobných faktorov podľa kategórie pomoci sú stanovené v prílohe II.
   4.   Pomoc sa poskytuje na základe oprávnených výrobných faktorov takto:

               a)

               na dobytčiu jednotku v prípade chovu hospodárskych zvierat;

               b)

               na hektár v prípade rastlinnej výroby;

               c)

               na m2 v prípade skleníkovej produkcie;

               d)

               na m3 v prípade skladovania záhradníckych produktov a

               e)

               ako náhrada skutočných nákladov na prepravu mlieka a mäsa a nenahraditeľné služby pre živočíšnu výrobu po odpočítaní akejkoľvek inej verejnej podpory na tie isté náklady.

         Pomoc na produkciu kravského mlieka a skladovanie lesných plodov a divo rastúcich húb sa môže vyplácať na kilogram skutočnej produkcie.
   Pomoc na chov sobov nesmie viesť k nadmernej kompenzácii v spojení s pomocou poskytnutou podľa článku 213 nariadenia (EÚ) č. 1308/2013.
   Koeficienty, ktorými sa prepočítava na dobytčie jednotky (DJ) v prípade rôznych kategórií hospodárskych zvierat, sú uvedené v prílohe III.
   5.   V súlade s odsekom 3 a v rámci limitov uvedených v prílohe II Fínsko rozlišuje pomoc vo svojich severných regiónoch a každý rok stanovuje výšku pomoci podľa výrobného faktora, nákladov alebo výrobnej jednotky na základe objektívnych kritérií, ktoré sa týkajú závažnosti prírodných znevýhodnení, a iných faktorov, ktoré prispievajú k dosiahnutiu cieľov uvedených v článku 142 ods. 3 treťom pododseku aktu o pristúpení.
   Článok 2
   Referenčné obdobia a určitý maximálny počet výrobných faktorov
   1.   Referenčným obdobím podľa článku 142 ods. 3 prvého pododseku druhej zarážky aktu o pristúpení je:

               a)

               pokiaľ ide o produkciu: rok 1992 pre kravské mlieko a pre hovädzí dobytok, rok 1993 pre záhradníctvo, priemer za roky 1991, 1992 a 1993 pre iné produkty;

               b)

               pokiaľ ide o úroveň celkovej podpory: rok 1993.

         2.   Maximálny počet dojníc oprávnených na pomoc je 227 200.
   3.   Maximálny počet hektárov určených na rastlinnú výrobu oprávnených na pomoc je 944 300 ha, z čoho je najviac 481 200 ha trávnych porastov a 203 ha je určených na skleníkovú produkciu.
   Článok 3
   Podmienky poskytovania pomoci
   1.   Fínsko stanovuje v rámci limitov uvedených v tomto rozhodnutí podmienky poskytovania pomoci rôznym kategóriám prijímateľov. Tieto podmienky zahŕňajú uplatňované kritériá oprávnenosti a výberu a zabezpečuje sa nimi rovnaké zaobchádzanie s prijímateľmi.
   2.   Fínsko každoročne vypláca prijímateľom pomoc na základe skutočných výrobných faktorov alebo výrobných jednotiek podľa článku 1 ods. 3 Zálohy na pomoc sa môžu vyplácať na základe počiatočných odhadov na daný rok.
   3.   Pomoc na kravské mlieko sa môže vyplácať v mesačných splátkach na základe údajov o skutočnej produkcii.
   4.   Prekročenie maximálneho ročného počtu výrobných faktorov oprávnených na pomoc podľa prílohy II sa zohľadňuje ako zodpovedajúce zníženie počtu výrobných faktorov oprávnených na pomoc v roku nasledujúcom po prekročení.
   5.   Preplatok alebo neoprávnená platba v prospech prijímateľa sa získajú späť odpočítaním zodpovedajúcich súm z pomoci vyplatenej prijímateľovi nasledujúci rok, alebo sa získajú späť iným spôsobom v danom roku, pokiaľ sa už prijímateľovi nemajú vyplatiť žiadne sumy v rámci pomoci.
   Článok 4
   Informácie a kontrolné opatrenia
   1.   V rámci informácií poskytovaných podľa článku 143 ods. 2 aktu o pristúpení Fínsko do 1. júna každého roku predkladá Komisii informácie o vykonávaní pomoci poskytovanej podľa tohto rozhodnutia počas predchádzajúceho kalendárneho roku.
   Tieto informácie sa týkajú najmä:

               a)

               identifikácie obcí, v ktorých bola pomoc vyplatená, prostredníctvom podrobnej mapy a prípadne iných údajov;

               b)

               celkovej výroby, ktorá sa vzťahuje na vykazovaný rok, v prípade regiónov oprávnených na pomoc podľa tohto rozhodnutia vyjadrenej v množstvách pre každý z výrobkov uvedených v prílohe II;

               c)

               celkového počtu výrobných faktorov, počtu výrobných faktorov oprávnených na pomoc a počtu podporovaných výrobných faktorov na sektor výroby podľa prílohy II s rozpisom podľa výrobkov v rámci každého sektora vrátane uvedenia prekročenia maximálneho povoleného ročného počtu výrobných faktorov;

               d)

               celkovej vyplatenej pomoci, celkovej výšky pomoci na kategóriu pomoci a typ výroby, súm vyplatených prijímateľom podľa výrobného faktora/inej jednotky, ako aj kritérií rozlišujúcich výšku pomoci podľa subregiónov a typov poľnohospodárskych podnikov alebo na základe iných aspektov;

               e)

               uplatňovaného platobného systému s podrobnými údajmi o akýchkoľvek zálohách na základe odhadov, konečných platieb, ako aj zistených preplatkov a ich spätného získania;

               f)

               výšky pomoci vyplatenej podľa článku 32 nariadenia (EÚ) č. 1305/2013, podľa nariadenia (EÚ) č. 1307/2013 a podľa článku 213 nariadenia (EÚ) č. 1308/2013 v obciach, na ktoré sa vzťahuje toto rozhodnutie a

               g)

               odkazov na vnútroštátne právne predpisy, na základe ktorých sa pomoc poskytuje.

         2.   Do 1. júna 2022 Fínsko predloží Komisii okrem výročnej správy za rok 2021 správu pokrývajúcu 5-ročné obdobie od 1. januára 2017 do 31. decembra 2021.
   V správe sa uvedú najmä:

               a)

               celková výška pomoci vyplatená počas 5-ročného obdobia a jej rozdelenie medzi kategórie pomoci, typy produkcie a subregióny;

               b)

               celková výroba, počet výrobných faktorov a úrovne príjmov poľnohospodárov v regiónoch oprávnených na pomoc;

               c)

               vývoj poľnohospodárskej výroby, spracovania a marketingu v sociálnom a ekonomickom kontexte severných regiónov;

               d)

               účinky pomoci na ochranu životného prostredia a zachovanie krajiny a

               e)

               návrhy na rozvoj tejto pomoci na základe údajov uvedených v správe, kontextu poľnohospodárskej výroby z vnútroštátneho hľadiska a z hľadiska Únie, ako aj iných relevantných faktorov.

         3.   Fínsko poskytuje údaje formou zlučiteľnou so štatistickými normami Únie.
   4.   Fínsko prijme všetky opatrenia nevyhnutné na uplatňovanie tohto rozhodnutia a vhodné kontrolné opatrenia vo vzťahu k prijímateľom pomoci.
   5.   Kontrolné opatrenia sa v čo najväčšej možnej miere zosúladia so systémami kontroly uplatňovanými v rámci systémov podpory Únie.
   Článok 5
   Uplatňovanie akýchkoľvek zmien
   Ak sa Komisia rozhodne zmeniť toto rozhodnutie, najmä na základe akýchkoľvek zmien v spoločných organizáciách trhov alebo systéme priamej podpory alebo na základe zmeny miery akejkoľvek schválenej vnútroštátnej poľnohospodárskej štátnej pomoci, akákoľvek zmena pomoci schválenej týmto rozhodnutím sa uplatňuje až od roka nasledujúceho po roku, v ktorom bola zmena prijatá.
   Článok 6
   Zrušenie
   Rozhodnutie K(2009) 3067 sa zrušuje.
   Článok 7
   Adresáti
   Toto rozhodnutie je určené Fínskej republike.

      V Bruseli 15. decembra 2016

            Za Komisiu

         Phil HOGAN

            člen Komisie

      (1)  Rozhodnutie Komisie 95/196/ES zo 4. mája 1995 o dlhodobej vnútroštátnej schéme pomoci pre poľnohospodárov v severných regiónoch Fínska (Ú. v. ES L 126, 9.6.1995, s. 35).

      (2)  Rozhodnutie Komisie K(2009) 3067 z 30. apríla 2009 o dlhodobej vnútroštátnej schéme pomoci pre poľnohospodárstvo v severných regiónoch Fínska.

      (3)  Nariadenie Európskeho parlamentu a Rady (EÚ) č. 1305/2013 zo 17. decembra 2013 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV) a o zrušení nariadenia Rady (ES) č. 1698/2005 (Ú. v. EÚ L 347, 20.12.2013, s. 487).

      (4)  Nariadenie Európskeho parlamentu a Rady (EÚ) č. 1307/2013 zo 17. decembra 2013, ktorým sa ustanovujú pravidlá priamych platieb pre poľnohospodárov na základe režimov podpory v rámci spoločnej poľnohospodárskej politiky a ktorým sa zrušuje nariadenie Rady (ES) č. 637/2008 a nariadenie Rady (ES) č. 73/2009 (Ú. v. EÚ L 347, 20.12.2013, s. 608).

      (5)  Nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (Ú. v. EÚ L 347, 20.12.2013, s. 671).

      PRÍLOHA I

         OBCE PODĽA ČLÁNKU 1 ODS. 1

      Enonkoski, Hankasalmi, Heinävesi, Ilmajoki, Isokyrö, Joensuu, Joroinen, Juva, Jyväskylä, Jämsä (1), Kaskinen, Kauhajoki, Kauhava, Kitee, Korsnäs, Kristiinankaupunki, Kuopio, Kuortane, Kurikka, Laihia, Lapua, Laukaa, Leppävirta, Liperi, Maalahti, Mikkeli, Mustasaari, Muurame, Mänttä-Vilppula, Närpiö, Outokumpu, Parikkala, Pieksämäki, Puumala, Rantasalmi, Rautjärvi, Ruokolahti, Ruovesi, Rääkkylä, Savitaipale, Savonlinna, Seinäjoki, Siilinjärvi, Sulkava, Suonenjoki, Taipalsaari, Teuva, Tuusniemi, Uusikaarlepyy, Vaasa, Varkaus, Vöyri, Alajärvi, Alavieska, Alavus, Evijärvi, Haapajärvi, Haapavesi, Halsua, Hirvensalmi, Honkajoki, Iisalmi, Isojoki, Joutsa, Juankoski, Kaavi, Kalajoki, Kangasniemi, Kannonkoski, Kannus, Karijoki, Karstula, Karvia, Kaustinen, Keitele, Kempele, Keuruu, Kihniö, Kinnula, Kiuruvesi, Kivijärvi, Kokkola, Konnevesi, Kontiolahti, Kruunupyy, Kyyjärvi, Kärsämäki, Lapinlahti, Lappajärvi, Lestijärvi, Liminka, Luhanka, Lumijoki, Luoto, Merijärvi, Merikarvia, Muhos, Multia, Nivala, Oulainen, Parkano, Pedersören kunta, Perho, Pertunmaa, Petäjävesi, Pielavesi, Pietarsaari, Pihtipudas, Polvijärvi, Pyhäjoki, Pyhäjärvi, Pyhäntä, Raahe, Rautalampi, Reisjärvi, Saarijärvi, Sievi, Siikainen, Siikajoki, Siikalatva, Soini, Sonkajärvi, Tervo, Tohmajärvi, Toholampi, Toivakka, Tyrnävä, Uurainen, Vesanto, Veteli, Vieremä, Viitasaari, Vimpeli, Virrat, Ylivieska, Ylöjärvi (2), Ähtäri, Äänekoski, Ilomantsi, Juuka, Kajaani, Lieksa, Nurmes, Paltamo, Rautavaara, Ristijärvi, Sotkamo, Vaala, Valtimo, Oulu, Utajärvi, Hailuoto, Hyrynsalmi, Ii, Kemi, Keminmaa, Kuhmo, Simo, Tervola, Tornio, Kemijärvi, Pello, Pudasjärvi, Puolanka, Ranua, Rovaniemi, Suomussalmi, Taivalkoski, Ylitornio, Kuusamo, Posio, Kittilä, Kolari, Pelkosenniemi, Salla, Savukoski, Sodankylä, Enontekiö, Inari, Muonio, Utsjoki.

         (1)  Len oblasti bývalých obcí Jämsänkoski a Kuorevesi.

         (2)  Len oblasť bývalej obce Kuru.

      PRÍLOHA II

         PODROBNÉ INFORMÁCIE O POMOCI PODĽA ČLÁNKU 1 ODS. 3

                  Kategória pomoci

                  Výrobné sektory

                  Maximálna priemerná ročná pomoc v období od 1. januára 2017 do 31. decembra 2021
                  (v mil. EUR) (1)

                  Maximálny ročný počet oprávnených výrobných faktorov

                              1.

                              Chov zvierat

                  Kravské mlieko, hovädzí dobytok, bahnice a kozy, kone, ošípané a hydina

                  433,7
                  z toho kravské mlieko
                  216,9

                  227 200  dojníc 181 000  iných DJ 139 200  DJ ošípaných a hydiny (1)

                              2.

                              Rastlinná výroba

                  Poľná a skleníková produkcia, skladovanie záhradníckych produktov

                  110,5

                  944 300  ha na poľnú produkciu, z toho 481 200  ha trávnaté porasty;
                  203 ha skleníková produkcia

                              3.

                              Iná pomoc

                  Soby, preprava mlieka a mäsa, nenahraditeľné služby pre živočíšnu výrobu, skladovanie lesných plodov a húb

                  19,7

                  171 100  sobov

                  Pomoc spolu

                  563,9

         (1)  Referenčné množstvo pre oddelenú pomoc a pre ošípané a hydinu.

      PRÍLOHA III

         KOEFICIENTY NA PREPOČET DJ PODĽA ČLÁNKU 1 ODS. 4

      Táto tabuľka sa používa na určenie priemerného počtu dobytčích jednotiek (DJ)

         Maximálny počet dobytčích jednotiek

                  DJ

                  Hovädzí dobytok starší ako dva roky a dojčiace kravy

                  1,0

                  Jalovice vo veku od ôsmich mesiacov do dvoch rokov

                  0,6

                  Iný hovädzí dobytok vo veku od šesť mesiacov do dvoch rokov

                  0,6

                  Bahnice

                  0,2

                  Kozy

                  0,2

                  Kone (staršie ako 6 mesiacov):

                              —

                              kobyly určené na chov vrátane kobýl poníkov

                  1,0

                              —

                              fínske kone

                  1,0

                              —

                              iné kone a poníky vo veku od 1 roka do 3 rokov

                  0,6


title: Rozhodnutie Komisie (EÚ) 2018/680 z 2. mája 2018, ktorým sa stanovujú kritériá udeľovania environmentálnej značky EÚ interiérovým upratovacím službám [oznámené pod číslom C(2018) 2503] (Text s významom pre EHP )

text:
               4.5.2018

               SK

               Úradný vestník Európskej únie

               L 114/22

         ROZHODNUTIE KOMISIE (EÚ) 2018/680
   z 2. mája 2018,
   ktorým sa stanovujú kritériá udeľovania environmentálnej značky EÚ interiérovým upratovacím službám

         [oznámené pod číslom C(2018) 2503]

   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 66/2010 z 25. novembra 2009 o environmentálnej značke EÚ (1), a najmä na jeho článok 8 ods. 2,
   po porade s Výborom Európskej únie pre environmentálne označovanie,
   keďže:

               (1)

               V nariadení (ES) č. 66/2010 sa stanovujú pravidlá na zriadenie a uplatňovanie dobrovoľnej schémy environmentálnej značky EÚ, ktorá má podporovať tovar a služby s vysokou úrovňou environmentálnych vlastností.

               (2)

               V nariadení (ES) č. 66/2010 sa stanovuje, že pre každú skupinu produktov sa stanovia špecifické kritériá udeľovania environmentálnej značky EÚ.

               (3)

               Návrh na vypracovanie kritérií udeľovania environmentálnej značky EÚ interiérovým upratovacím službám predložili zástupcovia odvetvia profesionálneho upratovania. Komisia na tomto základe iniciovala a viedla vypracovanie týchto kritérií.

               (4)

               Je vhodné stanoviť kritériá udeľovania environmentálnej značky EÚ interiérovým upratovacím službám s cieľom podporovať používanie čistiacich prostriedkov a príslušenstva s nízkym environmentálnym vplyvom, odbornú prípravu zamestnancov o otázkach týkajúcich sa životného prostredia, základov systému environmentálneho manažérstva a správneho triedenia odpadu.

               (5)

               Kritériá udeľovania environmentálnej značky EÚ stanovené pre interiérové upratovacie služby, ako aj súvisiace požiadavky na posudzovanie a overovanie by mali byť platné päť rokov odo dňa oznámenia tohto rozhodnutia, pričom sa zohľadňuje inovačný cyklus tejto skupiny produktov.

               (6)

               Kód zodpovedajúci skupine produktov je neoddeliteľnou súčasťou registračných čísel environmentálnej značky EÚ. Na to, aby príslušné orgány mohli prideliť registračné číslo environmentálnej značky EÚ interiérovým upratovacím službám, ktoré spĺňajú kritériá environmentálnej značky EÚ, tejto skupine produktov je potrebné prideliť kód.

               (7)

               Opatrenia stanovené v tomto rozhodnutí sú v súlade so stanoviskom výboru zriadeného článkom 16 nariadenia (ES) č. 66/2010,

         PRIJALA TOTO ROZHODNUTIE:
   Článok 1
   1.   Skupina produktov „interiérové upratovacie služby“ zahŕňa poskytovanie bežných profesionálnych upratovacích služieb, vykonávaných vo vnútri komerčných, inštitucionálnych a iných verejne prístupných budov a súkromných domov. Priestory, kde sa vykonávajú upratovacie služby, môžu zahŕňať aj kancelárske priestory, sanitárne zariadenia a verejne prístupné nemocničné priestory, ako sú chodby, čakárne a oddychové priestory.
   2.   Zahŕňajú aj čistenie sklenených povrchov, ktoré možno dosiahnuť bez použitia špeciálneho vybavenia alebo strojov.
   3.   Táto skupina produktov nezahŕňa dezinfekčné činnosti či upratovanie, ktoré sa vykonávajú vo výrobných podnikoch, alebo činnosti, v prípade ktorých čistiace prostriedky poskytuje klient.
   Článok 2
   Na účely tohto rozhodnutia sa uplatňuje toto vymedzenie pojmov:

               1.

               „bežné profesionálne upratovacie služby“ sú profesionálne upratovacie služby, ktoré sa poskytujú najmenej raz za mesiac s výnimkou čistenia skla, ktoré sa považuje za bežné upratovanie, ak sa vykonáva najmenej raz za tri mesiace;

               2.

               „neriedené čistiace prostriedky“ sú produkty, ktoré sa musia pred použitím riediť a ktorých pomer riedenia je najmenej 1:100;

               3.

               „čistiace príslušenstvo“ je opätovne použiteľný tovar určený na čistenie, ako sú napríklad utierky, mopy a vedrá na vodu;

               4.

               „mikrovlákno“ je syntetické vlákno, ktorého hrúbka jedného vlákna je tenšia ako jeden denier alebo decitex;

               5.

               „priestory žiadateľa“ sú priestory, v ktorých žiadateľ vykonáva administratívne a organizačné úlohy súvisiace s jeho činnosťou;

               6.

               „úlohy interiérového upratovania s environmentálnou značkou EÚ“ sú úlohy, ktoré zamestnanci vykonávajú v rámci interiérových bežných profesionálnych upratovacích služieb.

         Článok 3
   1.   Na to, aby bola službe udelená environmentálna značka EÚ na základe nariadenia (ES) č. 66/2010, musí služba patriť do skupiny produktov „interiérové upratovacie služby“ určenej v článku 1 tohto rozhodnutia a musí spĺňať súvisiace požiadavky na posudzovanie a overovanie stanovené v prílohe k tomuto rozhodnutiu, a aj tieto podmienky:

               a)

               spĺňa všetky povinné kritériá stanovené v prílohe k tomuto rozhodnutiu;

               b)

               spĺňa dostatočný počet nepovinných kritérií stanovených v prílohe k tomuto rozhodnutiu, takže dosahuje minimálne 14 bodov;

               c)

               je predmetom samostatných účtovných záznamov vo vzťahu k iným službám, ktoré poskytuje ten istý subjekt a ktoré nepatria do rozsahu pôsobnosti tohto rozhodnutia, vrátane iných interiérových upratovacích služieb, ktoré nespĺňajú požiadavky stanovené v tomto rozhodnutí.

         2.   Subjekt, ktorému bola udelená environmentálna značka EÚ pre interiérové upratovacie služby, neposkytuje iné služby, na ktoré sa nevzťahuje environmentálna značka EÚ, s výnimkou prípadov, že interiérové upratovacie služby, na ktoré sa vzťahuje environmentálna značka EÚ, poskytuje divízia, pobočka, odbor alebo oddelenie subjektu, ktoré je od neho jasne odlíšené a vedie osobitné účtovné záznamy.
   Žiadna iná služba, ktorú poskytuje tento subjekt a ktorá nespadá do pôsobnosti tohto rozhodnutia, vrátane iných interiérových upratovacích služieb, ktoré nespĺňajú kritériá stanovené v tomto rozhodnutí, nie je zahrnutá v licencii environmentálnej značky EÚ pre interiérové upratovacie služby a nebude sa tak ponúkať.
   3.   Keď subjekt, ktorému bola udelená environmentálna značka EÚ pre interiérové upratovacie služby, využije subdodávateľov na poskytovanie týchto služieb, aj títo subdodávatelia musia mať licenciu environmentálnej značky EÚ pre interiérové upratovacie služby.
   Článok 4
   Kritériá pre skupinu produktov „interiérové upratovacie služby“ a súvisiace požiadavky na posudzovanie a overovanie platia päť rokov odo dňa oznámenia tohto rozhodnutia.
   Článok 5
   Na administratívne účely sa skupine produktov „interiérové upratovacie služby“ prideľuje číselný kód „052“.
   Článok 6
   Toto rozhodnutie je určené členským štátom.

      V Bruseli 2. mája 2018

            Za Komisiu

         Karmenu VELLA

            člen Komisie

      (1)  Ú. v. EÚ L 27, 30.1.2010, s. 1.

      PRÍLOHA

         KRITÉRIÁ ENVIRONMENTÁLNEJ ZNAČKY EÚ A POŽIADAVKY NA POSUDZOVANIE A OVEROVANIE PRE SKUPINU PRODUKTOV „INTERIÉROVÉ UPRATOVACIE SLUŽBY“

      RÁMEC
      KRITÉRIÁ
      Kritériá udeľovania environmentálnej značky EÚ skupine produktov interiérové upratovacie služby:

         Povinné kritériá

                  Kritérium M1:

                  Používanie čistiacich prostriedkov s malým vplyvom na životné prostredie

                  Kritérium M2:

                  Dávkovanie čistiaceho prostriedku

                  Kritérium M3:

                  Používanie výrobkov z mikrovlákna

                  Kritérium M4:

                  Odborná príprava zamestnancov

                  Kritérium M5:

                  Základy systému environmentálneho manažérstva

                  Kritérium M6:

                  Triedenie tuhého odpadu v priestoroch žiadateľa

                  Kritérium M7:

                  Informácie uvedené na environmentálnej značke EÚ

         Nepovinné kritériá

                  Kritérium O1:

                  Používanie čistiacich prostriedkov s malým vplyvom na životné prostredie vo veľkom rozsahu (najviac 3 body)

                  Kritérium O2:

                  Používanie koncentrovaných neriedených čistiacich prostriedkov (najviac 3 body)

                  Kritérium O3:

                  Používanie výrobkov z mikrovlákna vo veľkom rozsahu (najviac 3 body)

                  Kritérium O4:

                  Používanie čistiaceho príslušenstva s malým vplyvom na životné prostredie (najviac 4 body)

                  Kritérium O5:

                  Energetická účinnosť vysávačov (3 body)

                  Kritérium O6:

                  Registrácia poskytovateľa služby v schéme EMAS alebo jeho certifikácia podľa normy ISO 14001 (najviac 5 bodov)

                  Kritérium O7:

                  Nakladanie s tuhým odpadom v upratovaných priestoroch (2 body)

                  Kritérium O8:

                  Kvalita služby (najviac 3 body)

                  Kritérium O9:

                  Vozový park vo vlastníctve alebo v prenájme žiadateľa (najviac 5 bodov)

                  Kritérium O10:

                  Účinnosť práčok vo vlastníctve alebo v prenájme žiadateľa (najviac 4 body)

                  Kritérium O11:

                  Služby s environmentálnou značkou a iné produkty s environmentálnou značkou (najviac 5 bodov)

                  Kritérium O12:

                  Spotrebný tovar a elektrické vzduchové sušiče rúk dodávané klientovi (najviac 3 body)

            POSUDZOVANIE A OVEROVANIE
      Osobitné požiadavky na posudzovanie a overovanie sa uvádzajú v rámci každého kritéria.
      Ak sa od žiadateľa vyžaduje, aby predložil vyhlásenia, dokumentáciu, analýzy, protokoly o skúškach alebo iný dôkaz potvrdzujúci splnenie kritérií, tieto dokumenty môžu podľa potreby pochádzať od žiadateľa a/alebo jeho dodávateľa (dodávateľov), prípadne od ich subdodávateľa (subdodávateľov).
      Príslušné orgány uprednostňujú osvedčenia, ktoré vydávajú orgány akreditované podľa príslušnej harmonizovanej normy pre skúšobné a kalibračné laboratóriá a ktoré overujú orgány akreditované v súlade s príslušnou harmonizovanou normou pre orgány vykonávajúce certifikáciu výrobkov, procesov a služieb. Akreditácia sa musí vykonať v súlade s nariadením Európskeho parlamentu a Rady (ES) č. 765/2008 (1).
      Informácie získané z environmentálnych vyhlásení predložených na základe nariadenia Európskeho parlamentu a Rady (ES) č. 1221/2009 (2) sa môžu použiť ako dôkazy rovnocenné s osvedčeniami uvedenými v predchádzajúcom odseku.
      Metódy skúšania iné než metódy uvedené pre každé kritérium sa môžu použiť, ak príslušný orgán posudzujúci žiadosť uzná ich rovnocennosť.
      Príslušné orgány si môžu vyžiadať podpornú dokumentáciu a môžu vykonať nezávislé overovanie.
      Príslušné orgány môžu pred udelením výsady vykonať návštevu priestorov žiadateľa na mieste a najmenej jednu návštevu na mieste poskytovania upratovacej služby v upratovaných priestoroch.
      Žiadateľ po udelení licencie environmentálnej značky EÚ príslušnému orgánu pravidelne poskytuje zoznam upratovaných priestorov, kde poskytuje upratovacie služby s environmentálnou značkou EÚ vrátane prvého a posledného dňa činnosti pre každé miesto. Obdobie medzi oznámeniami nových upratovaných priestorov nesmie byť dlhšie ako štyri mesiace s výnimkou prípadu, keď žiadateľ neuzatvoril nové zmluvy. Príslušný orgán môže počas obdobia udelenia pravidelne vykonávať následné návštevy na mieste priestorov žiadateľa alebo upratovaných priestorov.
      Predpokladom je, aby tieto služby spĺňali všetky právne požiadavky krajiny (krajín), v ktorých sa poskytujú „interiérové upratovacie služby“. Spoločnosť musí byť najmä prevádzkyschopná a zaregistrovaná v súlade s vnútroštátnymi alebo miestnymi právnymi predpismi a jej zamestnanci musia byť legálne zamestnaní a poistení. Na tento účel musia mať zamestnanci uzavretú vnútroštátnu zákonnú platnú písomnú zmluvu, vypláca sa im prinajmenšom celoštátna alebo regionálna minimálna mzda stanovená na základe kolektívnych zmlúv, alebo, v prípade neexistencie kolektívnych zmlúv, sa zamestnancom vypláca aspoň celoštátna alebo regionálna minimálna mzda a ich pracovný čas je v súlade s vnútroštátnym právom.
      Žiadateľ uvedie a preukáže súlad služieb s týmito požiadavkami, pričom použije nezávislé overenie alebo listinné dôkazy bez toho, aby boli dotknuté vnútroštátne právne predpisy o ochrane údajov (napr. kópia písomne formulovanej sociálnej politiky, kópie zmlúv, vyhlásenia o evidencii zamestnanca vo vnútroštátnom systéme poistenia, úradné dokumenty/záznamy z registra s evidenciou mien a počtu zamestnancov poskytnuté inšpektorátom práce miestnej samosprávy alebo jeho zástupcom).
      Príslušné orgány môžu počas návštev na mieste vykonať náhodné rozhovory so zamestnancami.
      POVINNÉ KRITÉRIÁ

         Kritérium M1 –   Používanie čistiacich prostriedkov s malým vplyvom na životné prostredie

      Toto kritérium sa vzťahuje len na produkty používané priamo počas interiérových upratovacích služieb s environmentálnou značkou EÚ. Žiadateľ musí spĺňať kritérium M1 písm. a) aj kritérium M1 písm. b).

         M1 písm. a)   Prostriedky s environmentálnou značkou EÚ a prostriedky s inou značkou typu I podľa noriem ISO

      Najmenej 50 % objemu pri nákupe všetkých čistiacich prostriedkov používaných za rok bez navlhčených utierok, iných vopred navlhčených produktov a produktov používaných na impregnáciu a ochranu mopov (počas procesu prania) má environmentálnu značku EÚ pre čistiace prostriedky na tvrdé podlahy v súlade s rozhodnutím Komisie (EÚ) 2017/1217 (3) alebo inú environmentálnu značku typu I podľa normy EN ISO 14024, ktorá je vnútroštátne alebo regionálne úradne uznaná v členských štátoch.

         Posudzovanie a overovanie

      Žiadateľ poskytuje ročné údaje (obchodný názov a objem produktov) a dokumentáciu (vrátane príslušných faktúr alebo inventúr priestorov) s uvedenými čistiacimi prostriedkami používanými pri zmluvách o poskytovaní interiérových upratovacích služieb s environmentálnou značkou EÚ. Ak sa používajú prostriedky s environmentálnou značkou EÚ, žiadateľ poskytne kópiu certifikátu o environmentálnej značke EÚ a/alebo štítku na obale, ktoré preukazujú, že značka bola udelená v súlade s rozhodnutím (EÚ) 2017/1217.
      Ak sa používajú prostriedky s inou značkou typu I podľa noriem ISO, žiadateľ predloží kópiu certifikátu značky typu I podľa noriem ISO a/alebo kópiu štítku na obale.

         M1 písm. b)   Nebezpečné látky

                  i)

                  Žiadne produkty, ktorým nebola udelená environmentálna značka EÚ pre čistiace prostriedky na tvrdé povrchy alebo iná environmentálna značka typu I podľa normy EN ISO 14024, ktorá je vnútroštátne alebo regionálne úradne uznaná v členských štátoch, nesmú obsahovať látky uvedené v kritériu 4 písm. a) bode i) environmentálnej značky EÚ pre čistiace prostriedky na tvrdé povrchy bez ohľadu na ich koncentráciu.

                  ii)

                  Žiadne produkty, ktorým nebola udelená environmentálna značka EÚ pre čistiace prostriedky na tvrdé povrchy alebo iná environmentálna značka typu I podľa normy EN ISO 14024, ktorá je vnútroštátne alebo regionálne úradne uznaná v členských štátoch, nesmú obsahovať látky uvedené v kritériu 4 písm. a) bode ii) environmentálnej značky EÚ pre čistiace prostriedky na tvrdé povrchy vo väčšom množstve, ako je uvedené v danom kritériu.

                  iii)

                  Žiadne produkty, ktorým nebola udelená environmentálna značka EÚ pre čistiace prostriedky na tvrdé povrchy alebo iná environmentálna značka typu I podľa normy EN ISO 14024, ktorá je vnútroštátne alebo regionálne úradne uznaná v členských štátoch, nesmú byť klasifikované a označené ako akútne toxické, toxické pre špecifický cieľový orgán, respiračný alebo kožný senzibilizátor, karcinogénne, mutagénne alebo toxické pre reprodukciu alebo nebezpečné pre životné prostredie v súlade s nariadením Európskeho parlamentu a Rady (ES) č. 1272/2008 (4), a ako sa vykladá v súlade so zoznamom nebezpečných látok uvedeným v tabuľke nižšie.
                  Navlhčené utierky a iné vopred navlhčené produkty spĺňajú túto požiadavku.

         Obmedzené klasifikácie nebezpečnosti a ich kategorizácia

                  Akútna toxicita

                  Kategória 1 a 2

                  Kategória 3

                  H300 Smrteľný po požití

                  H301 Toxický po požití

                  H310 Smrteľný pri kontakte s pokožkou

                  H311 Toxický pri kontakte s pokožkou

                  H330 Smrteľný pri vdýchnutí

                  H331 Toxický pri vdýchnutí

                  H304 Môže byť smrteľný po požití a vniknutí do dýchacích ciest

                  EUH070 Toxický pri kontakte s očami

                  Toxicita pre špecifický cieľový orgán

                  Kategória 1

                  Kategória 2

                  H370 Spôsobuje poškodenie orgánov

                  H371 Môže spôsobiť poškodenie orgánov

                  H372 Spôsobuje poškodenie orgánov pri dlhšej alebo opakovanej expozícii

                  H373 Môže spôsobiť poškodenie orgánov pri dlhšej alebo opakovanej expozícii

                  Respiračná a kožná senzibilizácia

                  Kategória 1A

                  Kategória 1B

                  H317 Môže vyvolať alergickú kožnú reakciu

                  H317 Môže vyvolať alergickú kožnú reakciu

                  H334 Pri vdýchnutí môže vyvolať alergiu alebo príznaky astmy, alebo dýchacie ťažkosti

                  H334 Pri vdýchnutí môže vyvolať alergiu alebo príznaky astmy, alebo dýchacie ťažkosti

                  Karcinogénny, mutagénny alebo toxický pre reprodukciu

                  Kategória 1A a 1B

                  Kategória 2

                  H340 Môže spôsobovať genetické poškodenie

                  H341 Podozrenie, že spôsobuje genetické poškodenie

                  H350 Môže spôsobiť rakovinu

                  H351 Podozrenie, že spôsobuje rakovinu

                  H350i Vdychovanie môže spôsobiť rakovinu

                  H360F Môže poškodiť plodnosť

                  H361f Podozrenie z poškodzovania plodnosti

                  H360D Môže poškodiť nenarodené dieťa

                  H361d Podozrenie z poškodzovania nenarodeného dieťaťa

                  H360FD Môže poškodiť plodnosť. Môže poškodiť nenarodené dieťa

                  H361fd Podozrenie z poškodzovania plodnosti. Podozrenie z poškodzovania nenarodeného dieťaťa

                  H360Fd Môže poškodiť plodnosť. Podozrenie z poškodzovania nenarodeného dieťaťa

                  H362 Môže spôsobiť poškodenie u dojčených detí

                  H360Df Môže poškodiť nenarodené dieťa. Podozrenie z poškodzovania plodnosti

                  Nebezpečný pre vodné prostredie

                  Kategória 1 a 2

                  Kategória 3 a 4

                  H400 Veľmi toxický pre vodné organizmy

                  H412 Škodlivý pre vodné organizmy, s dlhodobými účinkami

                  H410 Veľmi toxický pre vodné organizmy, s dlhodobými účinkami

                  H413 Môže mať dlhodobé škodlivé účinky na vodné organizmy

                  H411 Toxický pre vodné organizmy, s dlhodobými účinkami

                  Nebezpečný pre ozónovú vrstvu

                  H420 Nebezpečný pre ozónovú vrstvu

         Posudzovanie a overovanie:

      Body i) a ii): Žiadateľ poskytne podpísané vyhlásenie o zhode podložené vyhláseniami od dodávateľov, v ktorom potvrdí, že uvedené látky sa nenachádzajú v zložení produktu bez ohľadu na koncentráciu alebo špecifikované limity.
      Bod iii): Žiadateľ poskytne vyhlásenie o zhode podložené kartami bezpečnostných údajov pre všetky produkty, ktorým nebola udelená environmentálna značka EÚ pre čistiace prostriedky na tvrdé povrchy alebo iná značka typu I podľa noriem ISO.

         Kritérium M2 –   Dávkovanie čistiaceho prostriedku

      Zamestnanci, ktorí vykonávajú úlohy interiérového upratovania s environmentálnou značkou EÚ, majú prístup k vhodnému dávkovaciemu a riediacemu zariadeniu pre používané čistiace prostriedky (napr. automatické dávkovače, odmerné nádobky/uzávery, ručné pumpičky, spreje) v upratovaných priestoroch alebo v priestoroch žiadateľa. Majú tiež prístup k príslušným pokynom na správne dávkovanie a riedenie.

         Posudzovanie a overovanie

      Žiadateľ poskytne vyhlásenie o zhode s týmto kritériom podložené zoznamom poskytnutých zariadení a príslušnou dokumentáciou s uvedenými pokynmi o správnom dávkovaní a riedení, ktoré sa poskytujú zamestnancom vykonávajúcim upratovacie služby.

         Kritérium M3 –   Používanie výrobkov z mikrovlákna

      Toto kritérium sa vzťahuje len na textilné čistiace príslušenstvo, ktoré nie je určené na jedno použitie, používané priamo počas interiérových upratovacích služieb s environmentálnou značkou EÚ.
      Najmenej 50 % textilného čistiaceho príslušenstva (napr. utierky, násady na mop) používaného za rok je vyrobených z mikrovlákna.

         Posudzovanie a overovanie

      Žiadateľ poskytuje ročné údaje (typ a množstvá výrobkov) a dokumentáciu (vrátane príslušných faktúr alebo inventúr priestorov), v ktorých uvedie používané textilné čistiace príslušenstvo a určí, ktoré textilné čistiace príslušenstvo je vyrobené z mikrovlákna.

         Kritérium M4 –   Odborná príprava zamestnancov

      Žiadateľ sprístupní zamestnancom, ktorí vykonávajú úlohy interiérového upratovania s environmentálnou značkou EÚ, a manažérom, ktorí dohliadajú na tieto úlohy, informácie vrátane písomných postupov alebo príručiek a odbornú prípravu. Odborná príprava zahŕňa tieto oblasti, keď sa týkajú úloh vykonávaných zamestnancami:

                  —

                  Zamestnanci sú informovaní o tom, čo je to environmentálna značka EÚ a čo z toho vyplýva pre upratovacie služby.

                  Čistiace prostriedky:

                              —

                              Zamestnanci absolvujú odbornú prípravu o používaní správnych dávok prostriedkov pre každú čistiacu úlohu.

                              —

                              Zamestnanci absolvujú odbornú prípravu o používaní správneho riediaceho pomeru pre neriedené čistiace prostriedky a o používaní vhodného dávkovacieho zariadenia.

                              —

                              Zamestnanci absolvujú odbornú prípravu o tom, ako správne uchovávať čistiace prostriedky.

                              —

                              Odborná príprava zahŕňa minimalizáciu sortimentu používaných čistiacich prostriedkov s cieľom obmedziť riziko nadmerného používania a nesprávneho používania čistiacich prostriedkov na minimum.

                  Šetrenie energie:

                              —

                              Zamestnanci absolvujú odbornú prípravu o používaní neohrievanej vody na riedenie produktov s výnimkou prípadu, že výrobca produktu určil inak.

                              —

                              Zamestnanci vo vhodných prípadoch absolvujú odbornú prípravu o používaní vhodného cyklu a teploty pre priemyselné práčky a práčky pre domácnosť.

                              —

                              Zamestnanci vo vhodných prípadoch absolvujú odbornú prípravu o tom, že majú vypínať svetlá, keď sú hotoví so svojimi úlohami.

                  Šetrenie vodou:

                              —

                              Zamestnanci absolvujú odborné školenie o používaní produktov z mikrovlákna vo vhodných prípadoch s cieľom minimalizovať spotrebu vody a čistiacich prostriedkov.

                  Odpad:

                              —

                              Zamestnanci absolvujú odbornú prípravu o používaní trvácneho a opätovne použiteľného čistiaceho príslušenstva a minimálnom používaní čistiaceho spotrebného materiálu na jedno použitie (napr. rukavice), keď tým nie je ohrozená bezpečnosť zamestnancov a hygienické požiadavky.

                              —

                              Zamestnanci absolvujú odbornú prípravu o správnej likvidácii odpadovej vody.

                              —

                              Zamestnanci absolvujú osobitnú odbornú prípravu o nakladaní s odpadom na podporu splnenia požiadaviek stanovených príslušne v kritériu M6 a kritériu O7. Odborná príprava zahŕňa nakladanie s tuhým odpadom v priestoroch spoločnosti a aj v upratovaných priestoroch.

                  Zdravie a bezpečnosť:

                              —

                              Zamestnanci sú informovaní o otázkach týkajúcich sa zdravia, bezpečnosti a životného prostredia súvisiacich s upratovaním a sú nabádaní, aby prijímali najlepšie postupy. Zahŕňa to informácie:

                                          —

                                          o kartách bezpečnostných údajov a o manipulácii s chemickými látkami,

                                          —

                                          o ergonómii a uplatniteľných vnútroštátnych právnych predpisoch v oblasti ochrany zdravia a bezpečnosti pri práci,

                                          —

                                          o odstraňovaní, čistení a uchovávaní opätovne použiteľných rukavíc (v náležitých prípadoch) a

                                          —

                                          o bezpečnosti cestnej premávky a ekologickom šoférovaní (platí pre žiadateľov, ktorí majú vlastných zamestnancov zodpovedných za šoférovanie v rámci poskytovania upratovacích služieb).

                                    Primeraná odborná príprava sa poskytuje všetkým novým trvalým a dočasným zamestnancom do šiestich týždňov od začiatku zamestnania. Zamestnanci dostávajú aktuálne informácie o všetkých aspektoch uvedených v tomto kritériu najmenej raz za rok. Aj keď táto aktualizácia nemusí byť opakovaním počiatočnej odbornej prípravy poskytnutej všetkým zamestnancom, zahŕňa všetky uvedené environmentálne otázky a zabezpečuje, aby príslušní zamestnanci v plnej miere poznali svoje úlohy.

         Posudzovanie a overovanie

      Žiadateľ poskytne vyhlásenie o zhode s týmto kritériám podložené ročnými údajmi o programe odbornej prípravy (dátum a druh – počiatočná odborná príprava alebo aktualizácia), jeho obsahu a informáciách, podľa ktorých zamestnanci absolvovali odbornú prípravu. Žiadateľ poskytne aj kópie postupov a oznámení pre zamestnancov o všetkých otázkach týkajúcich sa odbornej prípravy. Dátum a druh odbornej prípravy zamestnancov sa zaznamenávajú ako dôkaz toho, že táto aktualizácia odbornej prípravy sa uskutočnila.
      Keď sa odborná príprava poskytuje v rámci externého systému odbornej prípravy, môže sa ako dôkaz o zhode poskytnúť dokumentácia o účasti (napr. certifikát o odbornej príprave) a obsah odbornej prípravy, pokiaľ sú pokryté témy uvedené v tomto kritériu.
      Ak spoločnosť prevezme trvalých alebo dočasných zamestnancov od iného poskytovateľa upratovacích služieb a ak títo zamestnanci absolvovali odbornú prípravu v predchádzajúcom roku, opätovná odborná príprava nie je potrebná, pokiaľ možno poskytnúť dokumentáciu o účasti v programe odbornej prípravy (napr. certifikát o odbornej príprave) a o pokrytých témach odbornej prípravy.

         Kritérium M5 –   Základy systému environmentálneho manažérstva

      Žiadateľ má zriadené základné minimálne požiadavky systému environmentálneho manažérstva vykonávaním:

                  —

                  environmentálnej politiky, v rámci ktorej sú určené najvýznamnejšie priame a nepriame vplyvy na životné prostredie a politika organizácie vo vzťahu k týmto vplyvom,

                  —

                  detailného akčného programu, ktorý zabezpečuje uplatňovanie environmentálnej politiky spoločnosti na poskytované služby. V tomto akčnom programe sú stanovené aj ciele pre environmentálne správanie používania zdrojov (napr. zníženie používaných čistiacich prostriedkov) a opatrenia na zníženie vplyvu na životné prostredie. Stanovenie cieľov a opatrení podporuje získavanie údajov o používaní zdrojov a iných environmentálnych aspektoch (napr. vznik odpadu),

                  —

                     postupu vnútorného hodnotenia, ktorý sa vykonáva každý rok na kontrolu výkonnosti organizácie v porovnaní s cieľmi stanovenými v akčnom programe. Výsledky hodnotenia používa riadiaca rada organizácie na nepretržité zlepšovanie výkonnosti prostredníctvom aktualizácie environmentálnej politiky a akčného programu.

            Environmentálna politika a výkonnosť organizácie vo vzťahu k stanoveným cieľom sú pre verejnosť dostupné na nahliadnutie v priestoroch žiadateľa.
      Pripomienky a spätná väzba klientov získané prostredníctvom dotazníkov alebo kontrolného zoznamu sa zohľadňujú.

         Posudzovanie a overovanie

      Žiadateľ poskytne vyhlásenie o zhode s týmto kritériom podložené kópiou environmentálnej politiky, akčného programu, hodnotiacej správy a postupov zriadených na zohľadnenie pripomienok a spätnej väzby klientov. Hodnotiaca správa obsahuje zoznam všetkých nápravných opatrení, ktoré sa majú prijať, a sprístupní sa príslušnému orgánu čo najskôr po dátume žiadosti o udelenie environmentálnej značky EÚ. Aktualizovaná dokumentácia sa poskytne na žiadosť príslušného orgánu na preukázanie zhody počas obdobia udelenia.
      Žiadatelia registrovaní v schéme EMAS a/alebo certifikovaní podľa normy ISO 14001 a žiadatelia, ktorí sú súčasťou organizácie registrovanej v schéme EMAS a/alebo certifikovanej podľa normy ISO 14001, sa považujú za subjekty spĺňajúce toto kritérium, ak ako dôkaz o zhode predložia registráciu v schéme EMAS a/alebo certifikát ISO 14001.

         Kritérium M6 –   Triedenie tuhého odpadu v priestoroch žiadateľa

      Toto kritérium sa vzťahuje len na odpad, ktorý vzniká v priestoroch žiadateľa.
      Žiadateľ poskytne zamestnancom prostriedky na triedenie tuhého odpadu, ktorý vzniká v priestoroch žiadateľa, do príslušných kategórií toku odpadu, ktorý sa potom pošle na spracovanie (napr. recyklácia, spaľovanie) alebo na zneškodnenie v súlade s miestnymi alebo vnútroštátnymi postupmi a zariadeniami na nakladanie s odpadom.

         Posudzovanie a overovanie

      Žiadateľ poskytne vyhlásenie o zhode podložené opisom jednotlivých kategórií tuhého odpadu zhromaždeného a triedeného v priestoroch žiadateľa. Poskytnú sa tiež údaje o jednotlivých tokoch tuhého odpadu, ktoré miestne orgány a/alebo súkromné organizácie (na základe príslušných zmlúv) prijímajú na ďalšie spracovanie alebo zneškodnenie.

         Kritérium M7 –   Informácie uvedené na environmentálnej značke EÚ

      Usmernenia Komisie o používaní nepovinnej značky s textovým poľom nájdete na webovom sídle: http://ec.europa.eu/environment/ecolabel/documents/logo_guidelines.pdf.
      Nepovinná značka s textovým poľom obsahuje tento text:
      „[subjekt v zmysle článku 3 bodu 2] aktívne prijíma opatrenia na poskytovanie interiérových upratovacích služieb so zníženým vplyvom na životné prostredie prostredníctvom:

                  —

                  používania čistiacich prostriedkov s environmentálnou značkou,

                  —

                  osobitnej odbornej prípravy zamestnancov,

                  —

                  systému environmentálneho manažérstva.“

         Posudzovanie a overovanie

      Žiadateľ na splnenie tohto kritéria predloží vyhlásenie o zhode s vysvetlením, na akom nosiči zamýšľa logo zobrazovať.
      NEPOVINNÉ KRITÉRIÁ

         Kritérium O1 –   Používanie čistiacich prostriedkov s malým vplyvom na životné prostredie vo veľkom rozsahu (najviac 3 body)

      Toto kritérium sa vzťahuje len na prostriedky používané priamo počas interiérových upratovacích služieb s environmentálnou značkou EÚ.
      Žiadateľ získava body na základe percentuálneho podielu objemu pri nákupe všetkých čistiacich prostriedkov používaných za rok (bez navlhčených utierok a iných vopred navlhčených produktov), ktorým bola udelená environmentálna značka EÚ pre čistiace prostriedky na tvrdé povrchy alebo iná environmentálna značka typu I podľa normy EN ISO 14024, ktorá je vnútroštátne alebo regionálne úradne uznaná v členských štátoch, takto:

                  —

                  najmenej 65 %: 1 bod,

                  —

                  najmenej 75 %: 2 body,

                  —

                  najmenej 95 %: 3 body.

         Posudzovanie a overovanie

      Žiadateľ poskytuje ročné údaje (obchodný názov a objem produktov) a dokumentáciu (vrátane príslušných faktúr alebo inventúr priestorov) s uvedenými čistiacimi prostriedkami používanými pre zmluvy o poskytovaní interiérových upratovacích služieb s environmentálnou značkou EÚ. Ak sa používajú prostriedky s environmentálnou značkou EÚ, žiadateľ poskytne kópiu certifikátu o environmentálnej značke EÚ a/alebo štítku na obale, ktoré preukazujú, že značka bola udelená v súlade s rozhodnutím (EÚ) 2017/1217. Ak sa používajú prostriedky s inou značkou typu I podľa noriem ISO, žiadateľ predloží kópiu certifikátu značky typu I podľa noriem ISO a/alebo kópiu štítku na obale.

         Kritérium O2 –   Používanie koncentrovaných neriedených čistiacich prostriedkov (najviac 3 body)

      Toto kritérium sa vzťahuje len na prostriedky používané priamo počas interiérových upratovacích služieb s environmentálnou značkou EÚ.
      Žiadateľ získava body na základe percentuálneho podielu objemu pri nákupe všetkých čistiacich prostriedkov používaných za rok (bez navlhčených utierok, iných vopred navlhčených produktov a produktov používaných na impregnáciu a ochranu mopov počas procesu prania) s minimálnym pomerom riedenia 1:100 takto:

                  —

                  najmenej 15 %: 1 bod,

                  —

                  najmenej 30 %: 2 body,

                  —

                  najmenej 50 %: 3 body.

         Posudzovanie a overovanie

      Žiadateľ poskytuje ročné údaje (obchodný názov a objem prostriedkov) a dokumentáciu (vrátane príslušných faktúr alebo inventúr priestorov), v ktorých uvedie používané čistiace prostriedky. Pre každý použitý prostriedok sa poskytne dokumentácia o pomere riedenia (karty bezpečnostných údajov, návody na použitie alebo iné príslušné prostriedky). Ak sa prostriedok môže používať s rôznymi pomermi riedenia, uvedie sa najbežnejšie používaný pomer riedenia odôvodnený internými pokynmi pre zamestnancov. V prípade prostriedkov pripravených na použitie sa ako pomer riedenia uvedie jedna.

         Kritérium O3 –   Používanie výrobkov z mikrovlákna vo veľkom rozsahu (najviac 3 body)

      Toto kritérium sa vzťahuje len na textilné čistiace príslušenstvo, ktoré nie je určené na jedno použitie, používané priamo počas interiérových upratovacích služieb s environmentálnou značkou EÚ.
      Žiadateľ získava body na základe percentuálneho podielu textilného čistiaceho príslušenstva (napr. utierky, násady na mop) spotrebovaného za rok, ktoré je vyrobené z mikrovlákna, takto:

                  —

                  najmenej 65 %: 1 bod,

                  —

                  najmenej 75 %: 2 body,

                  —

                  najmenej 95 %: 3 body.

         Posudzovanie a overovanie

      Žiadateľ poskytuje ročné údaje (typ a množstvá výrobkov) a dokumentáciu (vrátane príslušných faktúr alebo inventúr priestorov), v ktorých uvedie používané textilné čistiace príslušenstvo a určí, ktoré textilné čistiace príslušenstvo je vyrobené z mikrovlákna.

         Kritérium O4 –   Používanie čistiaceho príslušenstva s malým vplyvom na životné prostredie (najviac 4 body)

      Toto kritérium sa vzťahuje len na čistiace príslušenstvo používané priamo počas interiérových upratovacích služieb s environmentálnou značkou EÚ.

         O4 písm. a)   Mopy (najviac 2 body)

      Žiadateľ získava body na základe percentuálneho podielu mopov spotrebovaných za rok, ktorým bola udelená environmentálna značka EÚ pre textilné výrobky alebo iná environmentálna značka typu I podľa normy EN ISO 14024, ktorá je vnútroštátne alebo regionálne úradne uznaná v členských štátoch, takto:

                  —

                  najmenej 20 %: 1 bod,

                  —

                  najmenej 50 %: 2 body.

         O4 písm. b)   Utierky (najviac 2 body)

      Žiadateľ získava body na základe percentuálneho podielu utierok spotrebovaných za rok, ktorým bola udelená environmentálna značka EÚ pre textilné výrobky alebo iná environmentálna značka typu I podľa normy EN ISO 14024, ktorá je vnútroštátne alebo regionálne úradne uznaná v členských štátoch, takto:

                  —

                  najmenej 20 %: 1 bod,

                  —

                  najmenej 50 %: 2 body.

         Posudzovanie a overovanie

      Žiadateľ poskytuje ročné údaje (druh a množstvá výrobkov) a dokumentáciu (vrátane príslušných faktúr alebo inventúr priestorov), v ktorých uvedie čistiaci spotrebný materiál a príslušenstvo používané pre zmluvy o poskytovaní interiérových upratovacích služieb s environmentálnou značkou EÚ. Ak sa používajú výrobky s environmentálnou značkou EÚ, žiadateľ poskytne kópiu certifikátu o environmentálnej značke EÚ a/alebo štítku na obale, ktoré preukazujú, že značka bola udelená v súlade s rozhodnutím Komisie 2014/350/EÚ (5). Ak sa používajú výrobky s inou značkou typu I podľa noriem ISO, žiadateľ predloží kópiu certifikátu značky typu I podľa noriem ISO a/alebo kópiu štítku na obale.

         Kritérium O5 –   Energetická účinnosť vysávačov (3 body)

      Toto kritérium sa vzťahuje len na vysávače v rozsahu pôsobnosti delegovaného nariadenia Komisie (EÚ) č. 665/2013 (6). Z rozsahu pôsobnosti uvedeného nariadenia sú vyňaté vysávače na mokré vysávanie, vysávače na mokré a aj suché vysávanie, robotické vysávače, priemyselné a centrálne vysávače a vysávače na batériu, leštiče podlahy a exteriérové vysávače.
      Najmenej 40 % vysávačov (zaokrúhlené na najbližšie celé číslo) vo vlastníctve alebo v prenájme žiadateľa používaných na poskytovanie interiérových upratovacích služieb s environmentálnou značkou EÚ spĺňa v čase nákupu prinajmenšom tieto triedy energetickej účinnosti stanovené v delegovanom nariadení (EÚ) č. 665/2013:

                  —

                  trieda A pre vysávače kúpené pred 1. septembrom 2017,

                  —

                  trieda A+ pre vysávače kúpené po 1. septembri 2017.

         Posudzovanie a overovanie

      Žiadateľ poskytne dokumentáciu preukazujúcu splnenie požiadaviek týkajúcich sa triedy energetickej účinnosti [ako napríklad faktúra o kúpe vysávača a informačný list výrobku stanovený v prílohe III k delegovanému nariadeniu (EÚ) č. 665/2013] spoločne s úplným zoznamom vysávačov používaných pri poskytovaní služieb s environmentálnou značkou EÚ.

         Kritérium O6 –   Registrácia v schéme EMAS alebo certifikácia ISO 14001 poskytovateľa služby (najviac 5 bodov)

      Žiadateľ je zaregistrovaný v rámci schémy Únie pre environmentálne manažérstvo a audit (EMAS) (5 bodov) alebo je certifikovaný podľa normy ISO 14001 (3 body).

         Posudzovanie a overovanie

      Žiadateľ poskytne registráciu v schéme ESMA alebo certifikát podľa normy ISO 14001 ako dôkaz splnenia tohto kritéria.

         Kritérium O7 –   Nakladanie s tuhým odpadom v upratovaných priestoroch (2 body)

      Toto kritérium sa uplatňuje, len keď klienti žiadateľa poskytujú zamestnancom vykonávajúcim upratovanie prostriedky na triedenie odpadu do príslušných tokov tuhého odpadu a len pokiaľ ide o tuhý odpad vznikajúci počas poskytovania interiérových upratovacích služieb s environmentálnou značkou EÚ (napr. obaly čistiacich prostriedkov, ktoré nie je možné opätovne použiť, obaly spotrebného tovaru) a tuhý odpad, ktorý bol predtriedený v upratovaných priestoroch (napr. zamestnancami klienta).
      Zamestnanci, ktorí vykonávajú upratovanie, triedia tuhý odpad, ktorý vzniká počas poskytovania služieb, a zneškodňujú vytriedený a predtriedený odpad vo vhodných nádobách v upratovaných priestoroch alebo v ich blízkosti. Táto činnosť sa vykonáva, keď klienti poskytnú prostriedky (napr. nádoby na odpad pre rôzne toky tuhého odpadu) na triedené toky odpadu, ktoré sa odošlú na spracovanie (napr. recyklácia, spaľovanie) alebo na zneškodnenie v súlade s miestnymi alebo vnútroštátnymi postupmi a zariadeniami na nakladanie s odpadom a/alebo príslušnými zmluvami s recyklačnými službami.

         Posudzovanie a overovanie

      Žiadateľ predloží vyhlásenie o zhode spoločne s opisom rôznych tokov tuhého odpadu, ktoré prijímajú miestne orgány, a/alebo príslušné zmluvy s recyklačnými službami pre každý z dotknutých upratovaných priestorov.

         Kritérium O8 –   Kvalita služby (najviac 3 body)

      Žiadatelia získajú 2 body, ak splnia požiadavky stanovené nižšie, alebo 3 body, ak majú certifikát podľa normy ISO 9001 alebo Nordic INSTA 800.
      Žiadateľ vymenuje manažéra služieb a zriadi postupy na monitorovanie, posudzovanie a zlepšovanie kvality upratovania, ako je opísané nižšie. Manažérom môže byť manažér budovy, vedúci alebo koordinátor menovaný na organizáciu upratovania a dohľad nad ním.
      Žiadateľ zavedie:

                  —

                  postupy na monitorovanie, posudzovanie a zlepšovanie upratovacích úloh vykonávaných žiadateľom (bližšie určené ďalej v texte),

                  —

                  opatrenia na zlepšenie kvality upratovania, napríklad na základe odpovedí na prieskumy spokojnosti zákazníkov.

            Žiadateľ okrem toho vypracuje písomné pokyny, ktoré podpíše riadiaci tím žiadateľa a ktoré zahŕňajú pracovné úlohy vykonávané v rámci služby. Tieto písomné pokyny sa poskytnú zamestnancom, ktorí vykonávajú upratovanie, a sprístupnia sa na nahliadnutie v priestoroch žiadateľa a/alebo v upratovaných priestoroch.
      Tieto písomné pracovné pokyny obsahujú minimálne toto:

                  —

                  opis úlohy (napr. upratovanie kancelárie, sanitárnych zariadení, umývanie okien),

                  —

                  kvalitu (napr. očakávaná čistota, štandardizovaný kontrolný zoznam),

                  —

                  frekvencia (napr. raz za týždeň),

                  —

                  predmety, ktoré sa majú vyčistiť (napr. stôl, stolička, drez),

                  —

                  uplatniteľné metódy (napr. zariadenie a metóda používané na čistenie rôznych priestorov alebo predmetov).

         Posudzovanie a overovanie

      Žiadateľ poskytne certifikát podľa normy ISO 9001 alebo INSTA 800 alebo vyhlásenie o zhode podložené:

                  —

                  dokumentom, v ktorom sa identifikuje manažér zodpovedný za dodržiavanie tohto kritéria (na opis organizačnej štruktúry žiadateľa a identifikáciu manažéra sa môže použiť organizačná schéma),

                  —

                  dokumentmi spoločnosti, v ktorých sú uvedené postupy týkajúce sa kvality upratovania. Poznámka: V prípade, že tieto postupy sú v súlade s požiadavkami normy EN 13549 (čistiace služby, základné požiadavky a odporúčania pre systémy merania kvality) a/alebo regionálnou normou pre riadenie kvality (napr. ISTA 800: kvalita čistenia – systém merania na posudzovanie a hodnotenie kvality čistenia), žiadateľ môže poskytnúť osvedčenie o zhode,

                  —

                  písomné pracovné postupy podpísané riadiacim tímom žiadateľa, ktoré zahŕňajú pracovné úlohy tvoriace súčasť poskytovania služieb.

         Kritérium O9 –   Vozový park vo vlastníctve alebo v prenájme žiadateľa (najviac 5 bodov)

      Toto kritérium sa vzťahuje len na vozový park vo vlastníctve a/alebo v prenájme žiadateľa, ktorý sa používa na poskytovanie interiérových upratovacích služieb s environmentálnou značkou EÚ. Vozidlá môžu zahŕňať vozidlá na ľudský pohon (nákladné bicykle), vozidlá na ľudský pohon s elektrickou pomocou (elektrické nákladné bicykle), ľahké vozidlá, ktoré používajú manažéri, kontrolóri, zamestnanci vykonávajúci upratovanie, inšpektori a akákoľvek iná osoba, ktorá sa zúčastňuje na niektorom aspekte poskytovania upratovacej služby.
      Čiastkové kritérium O9 písm. a) zahŕňa tiež hybridné vozidlá, ale nie elektrické vozidlá.
      Čiastkové kritérium O9 písm. b) zahŕňa vozidlá s nulovými emisiami.
      Toto kritérium sa nevzťahuje na vozidlá v súkromnom vlastníctve, ktoré sa používajú na poskytovanie služby.

         O9 písm. a)   Vozidlá, ktoré spĺňajú európsku emisnú normu Euro 6 (1 bod)

      Najmenej 50 % vozidiel (zaokrúhlené na najbližšie celé číslo) vo vlastníctve alebo v prenájme žiadateľa, ktoré sa používajú na poskytovanie úloh upratovacích služieb s environmentálnou značkou EÚ, spĺňa európsku emisnú normu Euro 6 pre ľahké vozidlá.

         Posudzovanie a overovanie

      Žiadateľ poskytne príslušnú dokumentáciu, v ktorej sa uvádza, ktoré vozidlá sa používajú na poskytovanie upratovacích služieb, že vozidlá sú vo vlastníctve alebo v prenájme žiadateľa, a ktoré vozidlá spĺňajú normu Euro 6. Verejná registrácia vozidiel sa môže použiť ako dôkaz o zhode spoločne s osvedčením o zhode.

         O9 písm. b)   Vozidlá s nulovými emisiami (2 body)

      Najmenej 10 % vozidiel (zaokrúhlené na najbližšie celé číslo) vo vlastníctve alebo v prenájme žiadateľa, ktoré sa používajú na poskytovanie úloh interiérových upratovacích služieb s environmentálnou značkou EÚ, sú vozidlá s nulovými emisiami určenými na základe skúšok nových európskych jazdných cyklov opísaných v nariadení Európskeho parlamentu a Rady (ES) č. 715/2007 (7), vozidlá na ľudský pohon (nákladné bicykle) alebo vozidlá na ľudský pohon s elektrickou pomocou (elektrické nákladné bicykle).

         Posudzovanie a overovanie

      Žiadateľ poskytne príslušnú dokumentáciu, v ktorej sa uvádza, ktoré vozidlá sa používajú na poskytovanie interiérových upratovacích služieb s environmentálnou značkou EÚ, že vozidlá sú vo vlastníctve alebo v prenájme žiadateľa, a ktoré vozidlá majú nulové emisie. Verejná registrácia vozidiel sa môže použiť ako dôkaz o zhode spoločne s dokumentáciou výrobcu, v ktorej sa uvádzajú výsledky skúšok európskych jazdných cyklov.

         O9 písm. c)   Prepravný plán spoločnosti (2 body)

      Poskytovateľ vypracuje prepravný plán spoločnosti na minimalizáciu spotreby paliva, stanovenie cieľovej hodnoty pre zníženie spotreby paliva (podľa upratovaných priestorov) a vedie ročné záznamy o údržbe vozového parku.

         Posudzovanie a overovanie

      Žiadateľ poskytne kópiu prepravného plánu spoločnosti, najnovší cieľ pre zníženie spotreby paliva a hodnotenie ročnej spotreby paliva na základe počtu upratovaných priestorov. Žiadateľ poskytne kópiu plánu údržby vozového parku. Záznamy o servise vozidiel sa môžu použiť ako dôkaz o zhode.

         Kritérium O10 –   Účinnosť práčok vo vlastníctve alebo v prenájme žiadateľa (najviac 4 body)

      Toto kritérium sa vzťahuje len na práčky vo vlastníctve alebo v prenájme žiadateľa, ktoré sa nachádzajú v priestoroch žiadateľa alebo v upratovaných priestoroch, na pranie utierok, mopov a uniforiem zamestnancov používaných v rámci poskytovania interiérových upratovacích služieb s environmentálnou značkou EÚ.
      Čiastkové kritérium O10 písm. a) sa uplatňuje len vtedy, ak sa používajú práčky pre domácnosti, na ktoré sa vzťahuje delegované nariadenie Komisie (EÚ) č. 1061/2010 (8) a aj nariadenie Komisie (EÚ) č. 1015/2010 (9).

         O10 písm. a):   Energetický štítok (najviac 2 body)

      Žiadateľ získava body na základe percentuálneho pomeru práčok pre domácnosť (zaokrúhlené na najbližšie celé číslo) s energetickým štítkom EÚ triedy energetickej účinnosti A++ alebo A+++ na základe delegovaného nariadenia (EÚ) č. 1061/2010 takto:

                  —

                  najmenej 50 % práčok triedy A++: 1 bod,

                  —

                  najmenej 90 % práčok triedy A++: 2 body,

                  —

                  najmenej 50 % práčok triedy A+++: 2 body.

         O10 písm. b):   Efektívne hospodárenie s vodou (2 body)

         Práčky pre domácnosť: spotreba vody práčok pre domácnosť vo vlastníctve alebo v prenájme žiadateľa je nižšia alebo rovná referenčným hodnotám stanoveným v prílohe IV k nariadeniu (EÚ) č. 1015/2010. Referenčné hodnoty sa merajú podľa normy EN 60456 s použitím štandardného pracieho cyklu (program prania bavlny 60 °C).

                  Podskupina produktov

                  Spotreba vody: [litre/cyklus]

                  Práčky pre domácnosť s menovitou kapacitou 3 kg

                  39

                  Práčky pre domácnosť s menovitou kapacitou 3,5 kg

                  39

                  Práčky pre domácnosť s menovitou kapacitou 4,5 kg

                  40

                  Práčky pre domácnosť s menovitou kapacitou 5 kg

                  39

                  Práčky pre domácnosť s menovitou kapacitou 6 kg

                  37

                  Práčky pre domácnosť s menovitou kapacitou 7 kg

                  43

                  Práčky pre domácnosť s menovitou kapacitou 8 kg

                  56

            A

         Komerčné práčky: spotreba vody komerčných práčok vo vlastníctve alebo v prenájme žiadateľa je najviac 7 l/kg pranej bielizne.

         Posudzovanie a overovanie

      Žiadateľ poskytuje ročné údaje (zoznam všetkých práčok pre domácnosť vlastnených a používaných na pranie utierok, mopov a uniforiem zamestnancov používaných v rámci poskytovania interiérových upratovacích služieb s environmentálnou značkou EÚ) a dokumentáciu, v ktorej sa uvádza trieda energetickej účinnosti existujúcich práčok pre domácnosť.
      Opisy výrobkov v súlade s prílohou II k delegovanému nariadeniu (EÚ) č. 1061/2010 sa môžu použiť ako dôkaz splnenia tejto požiadavky.
      Ak uvedená dokumentácia nie je dostupná, splnenie kritéria O10 písm. b) možno preukázať poskytnutím dokumentácie o celkovej ročnej spotrebe vody. V tomto prípade sa predpokladá celkovo 220 štandardných pracích cyklov za rok.

         Kritérium O11 –   Služby s environmentálnou značkou a iné výrobky s environmentálnou značkou (najviac 5 bodov)

      Toto kritérium sa vzťahuje na používanie služieb a/alebo výrobkov s environmentálnou značkou, definovaných ako služby a/alebo výrobky, ktoré sa nepoužívajú priamo na poskytovanie interiérových upratovacích služieb s environmentálnou značkou EÚ, ale používajú sa na podporu každodennej obchodnej prevádzky žiadateľa, ktorá sa týka poskytovaných interiérových upratovacích služieb s environmentálnou značkou EÚ. Medzi ne môžu patriť napríklad služby (napr. pranie a umývanie áut), ktoré žiadateľ externe zabezpečuje od tretej strany. Môžu zahŕňať výrobky ako pracie prášky, detergenty pre umývačky alebo kopírovací papier.

         O11 písm. a)   Služby s environmentálnou značkou (najviac 2 body)

      100 % druhu služby zabezpečuje externe poskytovateľ, ktorému bola pre danú službu udelená environmentálna značka EÚ alebo iná environmentálna značka typu I podľa normy EN ISO 14024, ktorá je vnútroštátne alebo regionálne úradne uznaná v členských štátoch (1 bod za každú službu, spolu najviac 2 body).

         O11 písm. b)   Výrobky s environmentálnou značkou (najviac 3 body)

      100 % jednotiek výrobku skupiny výrobkov má environmentálnu značku EÚ alebo inú environmentálnu značku typu I podľa normy EN ISO 14024, ktorá je vnútroštátne alebo regionálne úradne uznaná v členských štátoch (0,5 bodu za každú skupinu výrobkov, spolu najviac 3 body).

         Poznámka: Výrobky s environmentálnou značkou, ako sú utierky a mopy, a spotrebný tovar dodávaný v rámci zmluvy s klientmi nepatria do rozsahu pôsobnosti tohto kritéria. „Skupina výrobkov“ sa pre toto čiastkové kritérium považuje za skupinu definovanú podľa kritérií environmentálnej značky EÚ alebo kritérií inej značky typu I podľa noriem ISO (napr. „výrobky z papiera“, „pracie prášky“, „textilné výrobky“).

         Posudzovanie a overovanie

                     O11 písm. a)

                  Žiadateľ poskytne primerané dôkazy o certifikácií pre značku typu I podľa noriem ISO, ktorú majú externe zabezpečované služby, spoločne s príslušnými faktúrami.

                     O11 písm. b)

                  Žiadateľ poskytne údaje a dokumentáciu (vrátane príslušných faktúr) s uvedenými množstvami týchto používaných výrobkov a kópiu príslušných certifikátov environmentálnej značky EÚ alebo značky typu I podľa noriem ISO a/alebo štítkov na obale.

         Kritérium O12 –   Spotrebný tovar a elektrické vzduchové sušiče rúk dodávané klientovi (najviac 3 body)

      Toto kritérium sa uplatňuje, len ak je žiadateľ zodpovedný za dodávanie spotrebného tovaru, ktorý sa používa v upratovaných priestoroch, v rámci najmenej jednej zmluvy o poskytovaní upratovacích služieb s environmentálnou značkou EÚ. Toto kritérium sa vzťahuje len na spotrebný tovar a elektrické sušiče rúk dodávané v rámci týchto zmlúv:

         O12 písm. a)   Mydlá na ruky (1 bod)
      Najmenej 70 % objemu mydiel na ruky dodávaných za rok má environmentálnu značku EÚ pre zmývateľné kozmetické výrobky v súlade s rozhodnutím Komisie 2014/893/EÚ (10) alebo inú environmentálnu značku typu I podľa normy EN ISO 14024, ktorá je vnútroštátne alebo regionálne úradne uznaná v členských štátoch.

         O12 písm. b)   Výrobky z papiera (1 bod)
      Najmenej 90 % hmotnosti alebo objemu výrobkov z papiera (papier na osobnú hygienu a absorpčný papier) dodávaných za rok má udelenú environmentálnu značku EÚ pre tissue papier v súlade s rozhodnutím Komisie 2009/568/ES (11) alebo inú environmentálnu značku typu I podľa normy EN ISO 14024, ktorá je vnútroštátne alebo regionálne úradne uznaná v členských štátoch.

         O12 písm. c)   Kotúče textilných utierok (1 bod)
      Najmenej 50 % počtu kotúčov textilných utierok dodávaných za rok má udelenú environmentálnu značku EÚ pre textilné výrobky v súlade s rozhodnutím Komisie 2014/350/EÚ alebo inú environmentálnu značku typu I podľa normy EN ISO 14024 pre textilné výrobky alebo látkové utierky dodávané v dávkovačoch utierok, ktorá je vnútroštátne alebo regionálne úradne uznaná v členských štátoch.

         O12 písm. d)   Elektrické sušiče rúk (1 bod)
      Všetky elektrické sušiče rúk, ktoré dodáva a udržuje žiadateľ, sú vybavené snímačmi vzdialenosti alebo majú udelenú environmentálnu značku typu I podľa normy EN ISO 14024, ktorá je vnútroštátne alebo regionálne úradne uznaná v členských štátoch

         Posudzovanie a overovanie

      Žiadateľ pre každú zmluvu o poskytovaní služieb s environmentálnou značkou EÚ uvedie, či zahŕňajú poskytovanie spotrebného tovaru, ročné údaje (obchodný názov a hmotnosť, objem alebo počet kusov) a dokumentáciu (vrátane príslušných faktúr a inventúr na mieste), v ktorej uvedie dodávaný spotrebný tovar. Ak sa používajú výrobky s environmentálnou značkou EÚ, žiadateľ poskytne kópiu certifikátu o environmentálnej značke EÚ a/alebo štítku na obale, ktoré preukazujú, že značka bola udelená v súlade:

                  —

                  s rozhodnutím 2014/893/EÚ,

                  —

                  s rozhodnutím 2009/568/ES,

                  —

                  s rozhodnutím 2014/350/EÚ.

            Ak sa používajú výrobky s inou značkou typu I podľa noriem ISO, žiadateľ predloží kópiu certifikátu značky typu I podľa noriem ISO a/alebo kópiu štítku na obale.
      V prípade elektrických sušičov rúk žiadateľ poskytne dokumentáciu, v ktorej sa preukazuje, ako sú splnené požiadavky (napr. štítok na obale alebo technické informácie preukazujúce prítomnosť certifikátu značky typu I podľa noriem ISO alebo snímačov vzdialenosti).

         (1)  Nariadenie Európskeho parlamentu a Rady (ES) č. 765/2008 z 9. júla 2008, ktorým sa stanovujú požiadavky akreditácie a dohľadu nad trhom v súvislosti s uvádzaním výrobkov na trh a ktorým sa zrušuje nariadenie (EHS) č. 339/93 (Ú. v. EÚ L 218, 13.8.2008, s. 30).

         (2)  Nariadenie Európskeho parlamentu a Rady (ES) č. 1221/2009 z 25. novembra 2009 o dobrovoľnej účasti organizácií v schéme Spoločenstva pre environmentálne manažérstvo a audit (EMAS), ktorým sa zrušuje nariadenie (ES) č. 761/2001 a rozhodnutia Komisie 2001/681/ES a 2006/193/ES (Ú. v. EÚ L 342, 22.12.2009, s. 1).

         (3)  Rozhodnutie Komisie (EÚ) 2017/1217 z 23. júna 2017, ktorým sa stanovujú kritériá udeľovania environmentálnej značky EÚ čistiacim prostriedkom na tvrdé povrchy (Ú. v. EÚ L 180, 12.7.2017, s. 45).

         (4)  Nariadenie Európskeho parlamentu a Rady (ES) č. 1272/2008 zo 16. decembra 2008 o klasifikácii, označovaní a balení látok a zmesí, o zmene, doplnení a zrušení smerníc 67/548/EHS a 1999/45/ES a o zmene a doplnení nariadenia (ES) č. 1907/2006 (Ú. v. EÚ L 353, 31.12.2008, s. 1).

         (5)  Rozhodnutie Komisie 2014/350/EÚ z 5. júna 2014, ktorým sa stanovujú ekologické kritériá udeľovania environmentálnej značky EÚ textilným výrobkom (Ú. v. EÚ L 174, 13.6.2014, s. 45).

         (6)  Delegované nariadenie Komisie (EÚ) č. 665/2013 z 3. mája 2013, ktorým sa dopĺňa smernica Európskeho parlamentu a Rady 2010/30/EÚ, pokiaľ ide o označovanie vysávačov štítkami (Ú. v. EÚ L 192, 13.7.2013, s. 1).

         (7)  Nariadenie Európskeho parlamentu a Rady (ES) č. 715/2007 z 20. júna 2007 o typovom schvaľovaní motorových vozidiel so zreteľom na emisie ľahkých osobných a úžitkových vozidiel (Euro 5 a Euro 6) a o prístupe k informáciám o opravách a údržbe vozidiel (Ú. v. EÚ L 171, 29.6.2007, s. 1).

         (8)  Delegované nariadenie Komisie (EÚ) č. 1061/2010 z 28. septembra 2010, ktorým sa dopĺňa smernica Európskeho parlamentu a Rady 2010/30/EÚ, pokiaľ ide o označovanie práčok pre domácnosť energetickými štítkami (Ú. v. EÚ L 314, 30.11.2010, s. 47).

         (9)  Nariadenie Komisie (EÚ) č. 1015/2010 z 10. novembra 2010, ktorým sa vykonáva smernica Európskeho parlamentu a Rady 2009/125/ES, pokiaľ ide o požiadavky na ekodizajn práčok pre domácnosť (Ú. v. EÚ L 293, 11.11.2010, s. 21).

         (10)  Rozhodnutie Komisie 2014/893/EÚ z 9. decembra 2014, ktorým sa stanovujú ekologické kritériá udeľovania environmentálnej značky EÚ zmývateľným kozmetickým výrobkom (Ú. v. EÚ L 354, 11.12.2014, s. 47).

         (11)  Rozhodnutie Komisie 2009/568/ES z 9. júla 2009, ktorým sa ustanovujú ekologické kritériá na udeľovanie environmentálnej značky Spoločenstva tissue papieru (Ú. v. EÚ L 197, 29.7.2009, s. 87).


title: Rozhodnutie Európskeho parlamentu a Rady (EÚ) 2018/845 z 30. mája 2018 o mobilizácii Európskeho fondu na prispôsobenie sa globalizácii (EGF/2018/000 TA 2018 – Technická pomoc na podnet Komisie)

text:
               8.6.2018

               SK

               Úradný vestník Európskej únie

               L 144/1

         ROZHODNUTIE EURÓPSKEHO PARLAMENTU A RADY (EÚ) 2018/845
   z 30. mája 2018
   o mobilizácii Európskeho fondu na prispôsobenie sa globalizácii (EGF/2018/000 TA 2018 – Technická pomoc na podnet Komisie)
   EURÓPSKY PARLAMENT A RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 1309/2013 zo 17. decembra 2013 o Európskom fonde na prispôsobenie sa globalizácii (2014 – 2020) a o zrušení nariadenia (ES) č. 1927/2006 (1), a najmä na jeho článok 11 ods. 2,
   so zreteľom na Medziinštitucionálnu dohodu z 2. decembra 2013 medzi Európskym parlamentom, Radou a Komisiou o rozpočtovej disciplíne, spolupráci v rozpočtových otázkach a riadnom finančnom hospodárení (2), a najmä na jej bod 13,
   so zreteľom na návrh Európskej komisie,
   keďže:

               (1)

               Cieľom Európskeho fondu na prispôsobenie sa globalizácii (EGF) je poskytovať podporu pracovníkom, ktorí boli prepustení, a samostatne zárobkovo činným osobám, ktoré ukončili činnosť z dôvodu vážnych zmien v štruktúre svetového obchodu v dôsledku globalizácie, z dôvodu pokračovania celosvetovej finančnej a hospodárskej krízy či z dôvodu novej celosvetovej finančnej a hospodárskej krízy, a pomôcť im pri ich návrate na trh práce.

               (2)

               Ako sa stanovuje v článku 12 nariadenia Rady (EÚ, Euratom) č. 1311/2013 (3), EGF nesmie prekročiť maximálnu ročnú sumu 150 miliónov EUR (v cenách z roku 2011).

               (3)

               V nariadení (EÚ) č. 1309/2013 sa stanovuje, že na podnet Komisie sa môže na technickú pomoc každoročne použiť najviac 0,5 % ročnej maximálnej sumy EGF.

               (4)

               Preto by sa mal mobilizovať EGF s cieľom poskytnúť na podnet Komisie finančný príspevok vo výške 345 000 EUR na technickú pomoc,

         PRJALI TOTO ROZHODNUTIE:
   Článok 1
   V rámci všeobecného rozpočtu Európskej únie na rozpočtový rok 2018 sa mobilizuje Európsky fond na prispôsobenie sa globalizácii s cieľom poskytnúť sumu 345 000 EUR vo forme viazaných a platobných rozpočtových prostriedkov.
   Článok 2
   Toto rozhodnutie nadobúda účinnosť tretím dňom nasledujúcim po jeho uverejnení v Úradnom vestníku Európskej únie.

      V Štrasburgu 30. mája 2018

            Za Európsky parlament

            predseda

         A. TAJANI

            Za Radu

            predsedníčka

         L. PAVLOVA

      (1)  Ú. v. EÚ L 347, 20.12.2013, s. 855.

      (2)  Ú. v. EÚ C 373, 20.12.2013, s. 1.

      (3)  Nariadenie Rady (EÚ, Euratom) č. 1311/2013 z 2. decembra 2013, ktorým sa ustanovuje viacročný finančný rámec na roky 2014 – 2020 (Ú. v. EÚ L 347, 20.12.2013, s. 884).